Insiden lebih menjurus kepada kemalangan jalan raya
Oleh MOHD. HUSNI MOHD. NOOR

5 Mac 2021, 7:25 pm
PUTRAJAYA – Siasatan awal terhadap insiden yang meragut dua nyawa di kawasan projek pembinaan Lebuhraya Bertingkat Sungai Besi – Ulu Kelang (SUKE) pada 3 Mac lalu lebih menjurus kepada kemalangan jalan raya.
Timbalan Menteri Sumber Manusia, Datuk Awang Hashim berkata, beliau dimaklumkan, kes berkenaan sedang disiasat oleh Cawangan Trafik Polis Diraja Malaysia (PDRM) di bawah Seksyen 41(1), Akta Pengangkutan Jalan, 1987.
Beliau berkata, susulan itu, Kementerian Sumber Manusia sudah mengarahkan sepasukan pegawai penyiasat daripada Jabatan Keselamatan dan Kesihatan Pekerjaan (JKKP) Wilayah Persekutuan Kuala Lumpur dan Putrajaya bagi menjalankan siasatan lanjut dan mengenal pasti punca kemalangan.
“Kementerian menerusi Majlis Negara Bagi Keselamatan dan Kesihatan Pekerjaan (MNKKP) dan JKKP memandang serius setiap kemalangan yang berlaku,” katanya dalam satu kenyataan akhbar hari ini.
Sementara itu, Awang berkata kementerian mendapati kesemua mangsa kemalangan itu layak menerima faedah daripada Pertubuhan Keselamatan Sosial (Perkeso).
Menurutnya, kementerian juga sentiasa komited untuk terus meningkatkan tahap keselamatan di negara ini termasuk dalam sektor pembinaan selaras dengan hasrat yang terkandung dalam Dasar Keselamatan dan Kesihatan Pekerjaan Negara (DKKPN).

Dalam kejadian Rabu lalu, dua wanita maut manakala tiga lagi mangsa cedera selepas terperangkap dalam kejadian runtuhan projek SUKE.
Runtuhan berlaku selepas sebuah lori trailer melanggar besi penyangga struktur sementara di projek pembinaan itu sebelum struktur menimpa kenderaan dinaiki mangsa.-K!ONLINE


Hakim tarik diri dengar rayuan saman pemula Anwar
Oleh NUZULSHAM SHAMSUDDIN

5 Mac 2021, 6:45 pm
PUTRAJAYA – Seorang Hakim Mahkamah Rayuan hari ini menarik diri daripada mendengar rayuan Datuk Seri Anwar Ibrahim terhadap keputusan mahkamah terdahulu yang membatalkan saman pemulanya berkaitan kes liwatnya membabitkan bekas pembantu peribadinya, Mohd. Saiful Bukhari Azlan.
Hakim Datuk Wira Kamaludin Md. Said yang mengetuai panel tiga hakim bersama-sama Hakim-Hakim Mahkamah Rayuan, Datuk Has Zanah Mehat dan Datuk Wira Ahmad Nasfy Yasin memutuskan demikian selepas peguam Datuk Seri Gopal Sri Ram menimbulkan isu berkenaan pada awal prosiding yang dijalankan melalui aplikasi Zoom.
Dalam prosiding itu, Peguam Kanan Persekutuan, Suzana Atan yang mewakili kerajaan dan peguam, Harvinder Singh Sidhu yang hadir mewakili Tan Sri Muhammad Shafee Abdullah selaku pencelah dalam kes itu tidak mengemukakan sebarang bantahan dan menyerahkan perkara tersebut kepada mahkamah.
“Kes ini (saman pemula) sepatutnya didengar oleh saya sewaktu di peringkat Mahkamah Tinggi sebelum ia dipindahkan ke mahkamah yang lain. Saya juga sempat meminta Peguam Kanan Persekutuan ketika itu untuk memfailkan afidavit bagi pihak kerajaan pada ketika itu. Oleh itu, saya akan menarik diri daripada mendengar kes ini,” kata hakim itu.
Berikutan itu, Timbalan Pendaftar Mahkamah Rayuan, Nik Serene Nik Hasim kemudian menetapkan 23 Jun ini untuk pendengaran rayuan tersebut.
Berdasarkan saman pemula Anwar yang difailkan pada 9 Jun 2017 terhadap kerajaan Malaysia, beliau mendakwa tidak dibicarakan dengan adil dalam rayuannya berhubung sabitan kes liwat terhadapnya.

Sehubungan itu, Anwar memohon satu deklarasi bahawa sabitan terhadapnya oleh Mahkamah Rayuan pada 7 Mac 2014 ultra vires atau melangkaui kekuasaan Perlembagaan Persekutuan dan terbatal serta tidak sah.
Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan itu ultra vires dan oleh yang demikian, adalah terbatal serta tidak sah.
Bagaimanapun, Anwar telah mendapat pengampunan penuh daripada Yang di-Pertuan Agong pada 16 Mei 2018.
Pada 8 November 2017, Mahkamah Tinggi telah membenarkan permohonan kerajaan untuk membatalkan saman pemula Anwar selepas memutuskan bahawa kesnya tidak mempunyai asas dan sebarang bukti sebagai sokongan.-K!ONLINE


Kanak-kanak cari ibu kandung bernama Kamariah
Oleh ROSLIZA MOHAMED

5 Mac 2021, 7:10 pm
KUALA KRAI – Seorang kanak-kanak perempuan berusia 11 tahun, Nur Alya Umairah Abdullah berharap dapat bertemu ibu kandungnya yang hanya dikenali sebagai Kamariah bagi melancarkan permohonan mendapatkan MyKad pada tahun hadapan.
Nur Alya Umairah diambil sebagai anak angkat oleh peniaga kedai makan, Nazoriah Mohd. Nordin, 38, sejak dia berusia sebulan dan tinggal bersama keluarga wanita itu di Kampung Ragu di sini sehingga sekarang.
Nazoriah berkata, dia runsing apabila mendapat tahu Nur Alya Umairah dikehendaki mendapatkan persetujuan ibu kandung secara rasmi terlebih dahulu bagi memudahkan proses mendapatkan MyKad.
“Baru-baru ini, saya berjumpa pihak Jabatan Kebajikan Masyarakat (JKM) untuk proses perakuan anak angkat secara sah dan mereka menyarankan saya mengesan ibu kandungnya bagi memudahkan prosedur.
“Bagaimanapun, ibu kandungnya yang hanya dikenali sebagai Kamariah menghilangkan diri begitu sahaja tanpa sebarang khabar berita selepas menyerahkan Nur Alya Umairah kira-kira 11 tahun lalu,” katanya kepada pemberita di sini hari ini.
Nazoriah berkata, Nur Alya Umairah ditinggalkan ibu kandungnya, Kamariah, dipercayai berusia 30-an selepas hampir sebulan bayi itu dilahirkan.

“Kamariah menyerahkan bayi itu kepada adik saya, sebelum saya mengambil keputusan untuk menjaganya.
“Kali terakhir saya bertemu Kamariah ketika dia menyerahkan bayinya. Dia sempat berpesan supaya jangan mencarinya lagi kerana tidak mahu mempunyI kaitan dengan kami atau bayinya sendiri,” katanya.
Nazoriah yang turut mempunyai dua anak perempuan kandung berkata, Nur Alya Umaira kini bersekolah di Sekolah Kebangsaan (SK) Pemberian di sini.
Katanya, dia merupakan merupakan murid pintar dan gusar memikirkan masalah pada masa akan datang jika kanak-kanak itu tidak mempunyai MyKad.
“Kami tidak tahu ke mana Kamariah menghilang dan tidak mengenali ahli keluarganya. Kamariah juga tidak memberi nombor telefon atau alamat untuk membolehkan dia dihubungi.
“Kami berharap Kamariah sudi berjumpa kami bagi melancarkan urusan ini,” katanya.-K!ONLINE


Apresiasi Masa empat pengkarya muda
Oleh KOSMO!

5 Mac 2021, 7:29 pm
PETALING JAYA – Sedar pengurusan masa menjadi elemen yang sangat penting lebih-lebih lagi pada zaman pandemik yang sedang dihadapi semua, empat anak muda, Baal, Amzeeq, Yonnyboii dan Izhar bergabung dalam sebuah karya dengan tajuk yang sangat besar yang boleh dikaitkan dengan pelbagai dalam kehidupan seharian.
Lebih menarik, dari sudut pandang Amzeeq, dia mengatakan anak-anak muda masa kini lebih suka membuang masa dengan melakukan perkara yang kurang berfaedah lalu menjadikan tujuan penulisan lagu berkenaan bagi menggalakkan golongan itu bertindak keluar daripada kotak  ‘malas’ sementara masih muda.
“Zaman muda ni zaman kena pulun! Biar tak selalu asalkan ada progres, tujuan saya bawakan lagu ini adalah untuk mengajak anak-anak muda lebih bersemangat untuk mengejar cita-cita dan impian mereka dalam apa jua bidang yang diminati” katanya.
Baal pula berpendapat, lagu Masa sangat bersesuaian untuk dijamu kepada para pendengar kerana telah disuntik dengan isi tersurat dan tersirat. Pendengar sedikit sebanyak dapat menikmati karya anak muda yang lebih untuk memberi ikhtibar mahupun nasihat dengan nyanyian.
“Harapan saya, lagu Masa mampu mengubah persepsi anak-anak muda yang masih mempunyai peluang membentuk kehidupan mereka dengan lebih sempurna kerana mereka mempunyai potensi untuk menjadi pemimpin yang hebat untuk suatu masa akan datang.
“Walau bagaimanapun, perubahan perlu dilakukan dengan usaha. Saya berharap lagu Masa dapat membuka ruang-ruang yang baharu dan berbaloi,” kata Baal.

Izhar menyatakan dia dijemput oleh Baal dan Amzeeq ke studio untuk bekerjasama dalam lagu ini pada 23 Februari tahun lalu, dan berjaya berjaya menyiapkan penulisan dan rakaman ‘verse’nya pada hari yang sama.
“Mereka begitu baik sekali dan membuat saya selesa untuk bekerja. Ini adalah pertama kali saya bekerjasama dengan mereka dan saya rasa beruntung dapat meluahkan perasaan saya melalui lagi ini. Terima kasih kepada Baal dan Amzeeq kerana sudi mengajak saya untuk berkolaborasi bersama Yonnyboii dan berkerjasama untuk lagu ini,” kata Izhar.
Menurutnya, lagu Masa tidak ada kena mengena dengan sesiapa pun antara yang hidup mahupun yang sudah meninggal dunia. Penulisan lirik hanya menceritakan tentang diri sendiri ketika berada di tempat yang sukar dan menghadapi kekangan hidup susah.
“Harapan saya untuk lagu Masa cukup lah buat saya gembira kalau keluarga saya dan rakan-rakan saya suka, dan harapan saya agar lagu ini diterima oleh semua dan mendapat sambutan daripada peminat dunia hip hop ‘underground’ Malaysia’,” katanya.
Masa tersedia di semua pelantar pengstriman digital seperti Spotify, Apple Music, Joox, KKBOX, Deezer dan YouTube Music bermula pukul 12 tengah malam, 5 Mac 2021. – K! ONLINE


Pusat refleksologi tawar khidmat pelacuran diserbu
Oleh AHMAD SHAHERMAN SHAMSURI

5 Mac 2021, 6:52 pm
PETALING JAYA – Taktik licik sindiket pelacuran yang berselidung disebalik pusat refleksologi terbongkar apabila premis yang terletak di Taman Usahawan Kepong, Kuala Lumpur diserbu semalam.
Serbuan oleh sepasukan anggota dan pegawai daripada Jabatan Penguatkusaan (JPK) Dewan Bandaraya Kuala Lumpur (DBKL) berjaya menahan enam wanita warga Vietnam disyaki pelacur dan seorang penjaga premis warga tempatan.
Turut ditahan dalam serbuan bermula kira-kira pukul 6 petang itu adalah empat lelaki tempatan berusia 33 hingga 51 tahun.
Pengarah JPK DBKL, Osman Ismail berkata, serbuan itu turut disertai oleh pegawai dan anggota daripada Bahagian Kongsi Gelap, Judi dan Maksiat (D7), Ibu Pejabat Polis Kontinjen (IPK) Kuala Lumpur.
Katanya, semasa serbuan dilakukan, premis tersebut beroperasi sebagai pusat urutan, namun pada masa sama turut menawarkan khidmat pelacuran.
“Terdapat 16 bilik yang dibina menggunakan sekatan dipercayai digunakan untuk aktiviti urutan dan khidmat pelacuran sebelum kita bertindak merobohnya.

“Selain menahan 11 individu pihaknya turut merampas pelbagai barangan antaranya kondom dan peralatan audio, televisyen litar tertutup (CCTV) dan pelbagai peralatan lain,”katanya dalam satu kenyataan di sini hari ini.
Menurut Osman, premis berkenaan turut dikenakan arahan tutup serta merta di bawah Seksyen 101(1)(V) Akta Kerajaan Tempatan 1976 (Sealed) dan Notis Kompaun UUK 3 (1) Undang undang Kecil Perlesenan Tred, Perniagaan dan Perindustrian (WPKL) 2016.
“Kesemua yang ditahan kemudiannya dibawa ke Ibu Pejabat Polis Daerah Sentul dan kes disiasat mengikut Seksyen 372B Kanun Keseksaan dan Seksyen 6 (1)(c) Akta Imigresen 1959/63,”ujarnya.-K! ONLINE


Dua sahabat mati lemas ketika mandi sungai
Oleh NIK NUR IZZATUL HAZWANI NIK ADNAN

5 Mac 2021, 7:19 pm
DUNGUN – Keceriaan lima pekerja sebuah syarikat berkaitan minyak dan gas beriadah di Sungai Dungun berhampiran Kampung Minda, Jerangau dekat sini hari ini bertukar tragedi apabila dua daripada mereka maut akibat lemas.
Kejadian pada pukul 9.30 pagi itu mengorbankan Mohd. Subree Ahmad Tajuddin, 38, dan Ariff Razali, 34, yang masing-masing berasal dari Sungai Petani, Kedah dan Selayang, Kedah.
Ketua Polis Daerah Dungun, Superintendan Baharudin Abdullah berkata, sebelum kejadian, Mohd. Subree dan Ariff bersama tiga rakan mereka yang bekerja di sebuah syarikat berkaitan minyak dan gas di Paka dekat sini berkunjung ke kawasan perkelahan tersebut untuk beriadah pada hujung minggu.
“Sewaktu kejadian, kedua-dua mangsa bersama seorang lagi rakan mereka sedang mandi di tengah sungai sebelum ketiga-tiga mereka tiba-tiba dihanyutkan arus deras.
“Salah seorang daripada mereka berjaya berenang menyelamatkan diri tetapi Mohd. Subree dan Ariff terus hilang dibawa arus sebelum tenggelam,” katanya kepada Kosmo! di sini hari ini.
Baharudin berkata, mayat Mohd. Subree kemudiannya ditemui terapung kira-kira 10 meter dari lokasi dia tenggelam oleh rakan-rakannya pada pukul 9.45 pagi.

Tambah beliau, mayat Ariff pula dijumpai pasukan penyelam dari Balai Bomba dan Penyelamat Chukai di dasar sungai berkenaan kira-kira 40 meter dari lokasi dia dihanyutkan arus deras pada pukul 1.27 tengah hari. – K! ONLINE


246 individu ditahan ingkar arahan SOP
5 Mac 2021, 6:56 pm
PETALING JAYA – Seramai 246 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, 234 individu dikompaun manakala 12 lagi direman.
“Antara kesalahan yang direkodkan ialah, tidak memakai pelitup muka (55), tiada penjarakan fizikal (29) serta rentas daerah atau negeri tanpa kebenaran (37).
“Kesalahan lain pula adalah gagal menyediakan peralatan merekod butiran pelanggan (94), premis beroperasi lebih masa atau tanpa kebenaran (13), aktiviti pusat hiburan (16) dan lain-lain kesalahan (2),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 73,659 pemeriksaan semalam bagi memantau dan menguatkuasakan pematuhan SOP Perintah Kawalan Pergerakan (PKP) di seluruh negara.
Dalam pada itu, katanya, Operasi Benteng turut berjaya menahan sembilan pendatang asing tanpa izin (PATI) serta merampas dua buah kenderaan darat. – K! ONLINE


Pelajar tingkat empat maut jatuh jambatan
Oleh NIK NUR IZZATUL HAZWANI NIK ADNAN

5 Mac 2021, 7:15 pm
KEMAMAN – Mayat remaja lelaki berusia 16 tahun yang dikhuatiri hilang sejak Rabu lalu ditemui di bawah Jambatan Sungai Kampung Teladas dekat sini hari ini.
Mayat Muhammad Ammar Izzat Zainuddin yang dipercayai terlibat dalam kemalangan sebelum tercampak ke dalam sungai itu ditemui pada pukul 12.30 tengah malam.
Ketua Polis Daerah Kemaman, Superintendan Hanyan Ramlan berkata, mayat pelajar tingkatan empat Sekolah Menengah Kebangsaan Air Putih tersebut dijumpai bersama motosikal jenis Honda EX5 yang dipercayai ditunggangnya.
“Mayat mangsa bersama motosikalnya ditemui pada celah longgokan kayu yang terdapat di bawah jambatan berkenaan.
“Sebelum itu, kami menerima laporan mangsa tidak pulang ke rumahnya di Kampung Teladas sejak malam kelmarin (Rabu lalu) daripada ahli keluarganya,” katanya kepada Kosmo! di sini hari ini.
Hanyan berkata, pemeriksaan pada mayat Muhammad Ammar Izzat mendapati remaja berkenaan mengalami kecederaan parah pada bahagian dada.

Tambah beliau, siasatan awal percaya remaja itu sedang menunggang motosikal Honda EX5 bersendirian sebelum hilang kawalan lalu terbabas terjunam ke dalam sungai sewaktu melalui jambatan berkenaan. – K! ONLINE


Ubah suai Ysuku RM20,500 hingga keluarkan api, bunyi kuda
Oleh DIYANATUL ATIQAH ZAKARYA

5 Mac 2021, 7:34 pm
MELAKA – Seorang mekanik terpaksa ‘gigit jari’ selepas motosikal Yamaha Y15ZR atau lebih dikenali Ysuku miliknya yang diubah suai sehingga ekzos mampu mengeluarkan api dan bunyi kuda telah ‘diangkut’ ke Ibu Pejabat Polis Kontinjen (IPK) Melaka pagi tadi.
Lelaki berusia 24 tahun itu ditahan anggota Jabatan Siasatan Penguatkuasaan Trafik (JSPT) pukul 11 pagi di tepi jalan di Ayer Molek sebelum dibawa ke IPK. Pemuda itu turut dikenakan sembilan saman berjumlah RM2,700 atas pelbagai kesalahan.
Lelaki itu yang dikenali sebagai Dani berkata, motosikal itu diubah suainya dalam tempoh tiga bulan termasuk menambah prestasi bahan bakar, enjin, mod bunyi motosikal dan kelajuan.
“Saya ubah suai motosikal ini dengan kos keseluruhan RM20,500.
“Saya ubah suai menggunakan pengalaman serta rujukan di YouTube. Saya ada bangunkan perisian dan aplikasi sendiri untuk menambah kelajuan dan mod bunyi,” katanya yang juga bekas penuntut sebuah pusat kemahiran dalam bidang elektronik.
Dani berkata, perisian haram yang dibangunkannya itu turut terjual sebanyak 20 salinan kepada ‘kaki’ motor dengan setiap satunya bernilai RM650.

Sementara itu, Ketua JSPT negeri, Superintendan Hasan Basri Yahya berkata, sebanyak 912 buah motosikal ditahan dengan 24 buah motosikal disita dan 825 saman dikeluarkan atas pelbagai kesalahan dalam Op Ekzos sepanjang empat hari lalu.
Jelasnya, motosikal Ysuku milik mekanik itu adalah yang pertama dikesan dengan mod pelbagai bunyi.
“Motosikal ini sangat ‘istimewa’ kerana ia mempunyai mod pelbagai bunyi termasuk bunyi kuda,” katanya ketika ditemui di IPK Melaka, Bukit Beruang, di sini, hari ini.-K!ONLINE


2,154 kes baharu, 3,275 pesakit sembuh
Oleh SITI A'ISYAH SUKAIMI

5 Mac 2021, 7:02 pm
PUTRAJAYA – Sebanyak 2,154 kes baharu dilaporkan hari ini menjadikan jumlah kes Covid-19 di Malaysia kini mencecah 310,097 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara dan sebanyak 2,149 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 22,034 kes.
“Selain itu, terdapat 3,275 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 286,904 kes.
“Terdapat enam kes kematian baharu hari ini menjadikan sebanyak 1,159 kes kematian Covid-19 di Malaysia,” katanya pada Facebook beliau di sini hari ini.
Ujarnya, sebanyak 184 kes positif sedang dirawat di Unit Rawatan Rapi dengan 87 kes memerlukan bantuan pernafasan. -K!ONLINE


Netizen kecam pelajar SPM biadab
Oleh NUR HUDA MUSA

5 Mac 2021, 5:28 pm
PETALING JAYA – Netizen hari ini mengecam tindakan beberapa orang pelajar sekolah yang menconteng uniform sekolah mereka dengan kata-kata kesat yang ditujukan kepada guru mereka.
Perkara tersebut menjadi bualan netizen selepas foto yang dimuat naik oleh seorang pengguna Facebook, Wan Mahussin Wan Zain memaparkan dua orang pelajar sekolah menengah menaiki motosikal sambil uniform sekolahnya tertera perkataan tidak senonoh menjadi tular.
Tinjauan Kosmo! di ruang komen mendapati rata-rata netizen mengecam tindakan pelajar-pelajar tersebut.
Seorang netizen dikenali sebagai Hani berkata, perkara tersebut tidak sepatutnya berlaku dan dia menggesa pelajar-pelajar itu segera memohon maaf kepada guru mereka.
“Belum apa-apa dah carutkan guru. Nanti keputusan dah keluar, masa itu baru teringat ada dosa sampai keputusan corot. Bertaubatlah adik-adik, mohon maaf pada guru yang pernah mengajar anda,” katanya.
Seorang lagi netizen dikenali sebagai Pak Ngah berkata, tindakan pelajar-pelajar itu amat memalukan dan wajar dikenakan tindakan.

“Memalukan rakyat Malaysia. Di mana kesopanan dan penghargaan terhadap guru-guru yang berjasa kepada anda?,” katanya.
Pelajar-pelajar tersebut dipercayai merupakan pelajar yang menduduki peperiksaan Sijil Pelajaran Malaysia (SPM), bagaimanapun lokasi di mana gambar itu diambil tidak dinyatakan.
Sehingga kini, hantaran tersebut telah mendapat lebih 2,000 komen dan 7,000 perkongsian. – K! ONLINE


Lelaki maut terjun tingkat 31
Oleh MOHAMAD NAUFAL MOHAMAD IDRIS

5 Mac 2021, 4:50 pm
KLANG – Seorang lelaki maut selepas terjun daripada tingkat 31 sebuah pangsapuri di Jalan Bayu Laut 6/KS 09 di sini, hari ini.
Mayat mangsa berusia 30an itu ditemui kira-kira pukul 9 pagi di tingkat lapan pangsapuri itu oleh orang awam sebelum menghubungi pihak polis.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mendapati mangsa dikatakan dilihat mundar-mandir di sekitar tingkat 31 itu sebelum
meletakkan telefon bimbit dan sebilah pisau di tingkat berkenaan.
“Lelaki itu seterusnya terjun sebelum ditemui di tingkat lapan pangsapuri berkenaan.
“Dia dipercayai tinggal di salah satu unit pangsapuri tersebut namun polis belum menemukan sebarang kad akses rumah dengan butiran peribadi mangsa masih dikesan polis,” katanya ketika dihubungi hari ini.
Tambah beliau, mayat mangsa dibawa ke Hospital Tengku Ampuan Rahimah (HTAR) untuk proses bedah siasat.

Jelas Shamsul Amal, hasil siasatan awal mendapati tiada unsur jenayah di lokasi kejadian dan kes diklasifikasikan mati mengejut. -K!ONLINE


KPDNHEP : Tiada kes potong daging babi
Oleh WAT KAMAL ABAS

5 Mac 2021, 4:25 pm
BAGAN SERAI – Tiada aduan diterima Kementerian Perdagangan Dalam Negeri dan Hal Ehwal Pengguna (KPDNHEP) Perak mengenai isu memotong daging babi di tempat memproses ayam di Perak.
Pengerusi Jawatankuasa Perdagangan Dalam Negeri dan Hal Ehwal Pengguna, Intigrasi Nasional dan Masyarakat Sivil, Datuk Abdul Yunus Jamahri berkata, tiada laporan atau aduan daripada orang ramai mengenai kejadian tersebut di Perak setakat ini seperti yang berlaku di Banting, Selangor.
“Setakat ini KPDNHEP Perak tidak menerima sebarang aduan mengenai kes seperti itu.
“Bagaimanapun, pihak berkuasa akan terus membuat pemantauan agar ia tidak berlaku di negeri ini,” katanya kepada pemberita ketika membuat tinjauan di Pasar Awam Bagan Serai di sini hari ini.
Beliau berkata demikian ketika diminta mengulas mengenai isu tersebut yang menyebabkan keresahan dalam kalangan pengguna beragama Islam.
Sementara itu, Abdul Yunus berkata, sebanyak 16,486 buah premis telah di periksa KPDNHEP Perak bermula awal tahun ini hingga 28 Febuari yang lalu.

“Sebanyak 373 daripada pemeriksaan tersebut melibatkan kesalahan penipuan alat timbang dan manipulasi harga.
“Saman kompaun telah dikeluarkan kepada peniaga berkenaan dengan nilai kompaun keseluruhannya berjumlah RM39,200 manakala nilai sitaan berjumlah RM66,989,” katanya.
Katanya, sebanyak 201 aduan pula telah diterima oleh KPDNHEP dalam tempoh sama melibatkan transaksi dalam talian, perkhidmatan mengelirukan, harga dan aduan barangan kawalan. -K!ONLINE


UPNM diminta untuk perkasakan R&D
5 Mac 2021, 4:53 pm
KUALA LUMPUR – Universiti Pertahanan Nasional Malaysia (UPNM) digesa untuk memperkasakan sektor penyelidikan dan pembangunan (R&D) bagi menghasikan produk-produk bersesuaian bukan sahaja untuk kelebihan Kementerian Pertahanan (Mindef) tetapi juga dikomersialkan.
Menteri Kanan (Keselamatan), Datuk Seri Ismail Sabri Yaakob berkata, R&D yang dihasilkan UPNM diminta untuk bersesuaian dengan kehendak Mindef terutama dari segi senjata dan aset pertahanan.
“Kita juga bersetuju bahawa R&D dihasilkan UPNM bukan setakat hasilkan produk tetapi supaya boleh dikomersialkan dan diperdagangkan. Saya sendiri melihat produk R&D yang dihasilkan, dan ternyata banyak boleh dikomersialkan.
“Saya dah janji, jika produk yang dihasilkan bersesuaian dengan kehendak Mindef, maka Mindef boleh jadi pembeli utama setiap produk UPNM,” katanya dalam sidang akhbar selepas mengadakan lawatan di UPNM, di sini hari ini.
Dalam pada itu, jelas beliau, pihaknya akan berbincang bersama Kementerian Pengajian Tinggi untuk penambahan dana R&D selain Kementerian Sains, Teknologi dan Inovasi (Mosti) bagi membantu mengkomersialkan produk yang dihasilkan. – K! ONLINE


Ibu mohon sumbangan untuk anak OKU
Oleh ZAKKINA WATI AHMAD TARMIZI

5 Mac 2021, 4:46 pm
KUALA PILAH – Seorang ibu memohon sumbangan kewangan bagi membantu mengurangkan kos penjagaan anak perempuannya berusia dua tahun yang merupakan orang kelainan upaya (OKU) yang menghidap penyakit ‘deletion chromosome 6’ atau kecacatan kromosum sejak dilahirkan.
Haryanti Hamzah, 39, berkata anaknya itu, Naura Qalesya Mohd. Nor Hisham menghidap penyakit berkenaan sejak berusia tiga bulan selepas mengalami jangkitan para influenza tahap tiga dan jantung berlubang.
Tambahnya, masalah kecacatan kromosum dihidapi anak keempatnya itu sangat terpencil berlaku di negara ini.
“Doktor memaklumkan Naura mempunyai masalah kecacatan kromosum selepas dilahirkan dan kesnya agak terpencil malah kajian perlu dilakukan dengan menghantar sampel darah ke luar negara untuk mengetahui tentang penyakit ini.
“Saya telah hantar anak mendapatkan rawatan di Hospital Serdang, Selangor dan Hospital Tuanku Ampuan Najihah (HTAN) di sini mengikut jadual rawatan yang ditetapkan.
“Dia tidak boleh berdiri dan tidak boleh makan dan minum seperti biasa kerana dia perlu menggunakan tiub sepenuh masa dan hanya minum susu,” katanya ketika ditemui Kosmo! di rumahnya di Taman Pemarak, Tanjung Ipoh dekat sini semalam.

Haryanti yang merupan suri rumah sepenuh masa berkata, Naura juga memerlukan penjagaan rapi kerana sering demam malah suhu badannya pernah mencecah sehingga 40 darjah celsius.
“Sebelum ini saya bekerja sebagai pengasuh kanak-kanak di taman ini namun terpaksa berhenti dan memantau keadaan Naura kerana dia sering demam secara mengejut dan sawan.
“Naura juga sering mengalami masalah pernafasan. Dia juga terpaksa memakai cermin mata dengan kuasa setinggi 600 kerana mengalami masalah silau,” katanya. -K!ONLINE


PKPD di Kuarters Sri Jelutung, Mukim Bebar, Pekan, Pahang bermula esok
5 Mac 2021, 6:38 pm
PETALING JAYA – Kerajaan mengenakan Perintah Kawalan Pergerakan Diperketatkan (PKPD) di Kuarters Sri Jelutung, Mukim Bebar, Pekan, Pahang bermula esok hingga 19 Mac ini.
Menteri Kanan (Keselamatan), Datuk Seri Ismail Sabri Yaakob berkata, sehingga 3 Mac lepas, sebanyak 30 kes positif telah direkodkan dan seramai 150 kontak rapat telah dikenal pasti yang melibatkan penghuni kuarters terbabit.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju melaksanakan PKPD di kawasan tersebut.
“Pelaksanaan PKPD ini untuk memudahkan KKM melaksanakan saringan secara bersasar ke atas penghuni kuarters terbabit serta mengesan beberapa lagi kontak rapat,” katanya dalam satu kenyataan di sini hari ini.
Sementara itu, katanya, PKPD di taman-taman perumahan sekitar Jalan Telok Ira, Temerloh, Pahang, akan ditamatkan seperti dijadualkan esok.
“KKM telah melaksanakan 1,573 ujian saringan dan daripada jumlah itu secara kumulatif sebanyak 94 kes positif Covid-19 telah direkodkan.

“KKM mengesahkan terdapat penurunan kes serta tiada lagi sampel saringan yang sedang menunggu keputusan,” ujarnya. – K! ONLINE


TNB: Bekalan elektrik ke 40 PSV dan 400 PPV dalam keadaan baik
5 Mac 2021, 4:55 pm
PETALING JAYA – Bekalan elektrik di kesemua 40 Pusat Simpanan Vaksin (PSV) dan lebih 400 Pusat Pemberian Vaksin (PPV) telah beroperasi di seluruh Semenanjung dan berada dalam keadaan baik sejak pelaksanaan Program Imunisasi Covid-19 Kebangsaan pada 24 Februari lalu.
Ketua Pegawai Rangkaian Pembahagian Tenaga Nasional Berhad (TNB), Wan Nazmy Wan Mahmood berkata, ini berikutan usaha-usaha senggaraan awal oleh TNB di PSV dan PPV dengan kerjasama Kementerian Kesihatan (KKM) serta pihak hospital dan klinik kesihatan.
“Kami mendapat kerjasama dan sokongan yang begitu baik daripada KKM, hospital dan klinik kerajaan yang berkaitan. Di setiap pusat, kami menempatkan pasukan teknikal bagi membuat kerja senggaran awal untuk memastikan bekalan adalah stabil dan jika berlaku gangguan, ia dapat dipulihkan dalam tempoh minimum.
“Kerja-kerja senggaraan melibatkan pencawang dan pembekalan elektrik ke pusat penyimpanan vaksin itu yang dilakukan sejak awal Februari lalu adalah antara aspek kritikal bagi menjayakan program imunisasi ini,” katanya dalam satu kenyataan di sini hari ini.
Tambahnya lagi, TNB bersama-sama dengan pihak hospital dan klinik kesihatan juga telah memastikan set janakuasa di pusat-pusat perubatan terlibat berfungsi dan bersedia untuk beroperasi sekiranya diperlukan serta melakukan rondaan di semua PSV dan PPV di Semenanjung.
Katanya, selain penyelenggaraan aset dan ketersediaan pasukan teknikal, TNB turut menyediakan dua saluran perhubungan khusus (talian khas) kepada pusat penyimpanan vaksin bagi membolehkan komunikasi pantas dengan TNB jika berlaku gangguan. – K! ONLINE


Jambatan Bailey mudahkan penduduk Kampung Belum Baru
Oleh ZAKI SALLEH

5 Mac 2021, 4:38 pm
LENGGONG – Penduduk Kampung Belum Baru di sini kini mampu menarik nafas lega apabila sebuah jambatan sementara siap dibina bagi memudahkan perjalanan mereka untuk ke pekan Lenggong berbanding sebelumnya apabila terpaksa melalui jalan raya sejauh empat kilometer.
Jambatan Bailey sepanjang kira-kira 33 meter itu siap dibina oleh sepasukan anggota Skuadron Kedua Rejimen Askar Jurutera Diraja (2 Skn RAJD) dan dibantu oleh Jabatan Kerja Raya (JKR) daerah Kinta serta Jabatan Pengairan dan Saliran daerah Lenggong.
Panglima 2 Briged, Brigadier Jeneral Mohd. Azmurin Mat Khalib berkata, kerja-kerja pemasangan jambatan itu bermula Isnin lalu yang mengambil masa kira-kira tiga hari untuk disiapkan.
Menurut beliau, pembinaan jambatan itu hanyalah sementara sehingga sebuah jambatan baharu dibina oleh pihak JKR yang dijangka siap pada Oktober nanti.
“Pemasangan jambatan ini bagi menghubungkan penduduk kampung dengan pekan Lenggong dan kawasan sekitar sekali gus dapat memudahkan mereka yang selama ini terpaksa melalui jalan agak jauh.
“Bantuan kerja-kerja pemasangan yang diberikan ini adalah selari dengan tonggak kelima perintah ulung Panglima Tentera Darat yang memberi penekanan terhadap peningkatan hubungan Tentera Darat dengan masyarakat awam,” ujarnya.

Terdahulu, Mohd. Azmurin menyempurnakan majlis penyerahan jambatan Bailey
kepada Penghulu Mukim Kenering, Omar Fazilah Mohamad di Kampung Belum Baru di sini. -K!ONLINE


HBN tambah baik sistem pengesanan makanan halal
Oleh NUR SHARIEZA ISMAIL

5 Mac 2021, 4:16 pm
CYBERJAYA – Kementerian Pertanian dan Industri Makanan (MAFI) yakin usaha Malakat Ekosistem membangunkan teknologi Halal Blockchain Network (HBN) iaitu sebuah sistem pengesanan rantaian bekalan makanan halal akan dapat menambah baik sistem sedia ada.
Timbalan Menterinya, Datuk Che Abdullah Mat Nawi berkata, usaha itu disokong kementerian selepas banyak isu dilaporkan kebelakangan ini apabila pihak-pihak tertentu mengambil kesempatan dengan memanipulasikan status halal produk daging.
“Saya yakin melalui HBN, ia dapat menambah baik sistem sedia ada yang dijalankan oleh kementerian serta agensi dan jabatan seperti Jabatan Kemajuan Islam Malaysia (Jakim) dalam bersama-sama membantu memastikan bekalan makanan halal yang diterima oleh pengguna adalah suci dan terjamin.
“Selain itu, keraguan ke atas status daging import dapat diatasi,” katanya dalam sidang akhbar selepas Majlis Pelancaran HBN di Malakat Mall di sini hari ini.
Che Abdullah berkata, kementerian sentiasa prihatin dan sedia bekerjasama dengan pihak yang mahu membantu perkara yang membawa kebaikan kepada rakyat.
“Seperti HBN, saya difahamkan, ia suatu aplikasi pengesanan dan pengguna perlu mengimbas Kod QR  yang terdapat pada bungkusan makanan dengan menggunakan QR scanner di telefon bimbit.

“Melalui aplikasi itu, pengguna akan dapat ketahui dari ladang mana lembu itu diternak dan di pusat penyembelihan mana ia disembelih menerusi info dan data rantaian teknologi HBN,” katanya. -K!ONLINE


GE Takaful sumbang komputer riba
Oleh MOHD RIDZAUDDIN ROSLAN

5 Mac 2021, 5:09 pm
AMPANG- Great Eastern (GE) Takaful Berhad mengambil inisiatif menjalankan tanggungjawab sosial korporat (CSR) dengan menyumbangkan komputer riba dan mesin pencetak kepada rumah anak istimewa.
Sumbangan melibatkan tiga komputer riba dan dua mesin pencetak itu diberikan kepada Rumah Perlindungan Nur Hati yang mempunyai kira-kira 30 kanak-kanak.
Ketua Pegawai Eksekutif GE Takaful, Shahrul Azlan Shahriman berkata,sumbangan CSR itu diberikan kepada golongan memerlukan selaras dengan konsep takaful.
“Sumbangan itu merupaka antara CSR yang kami laksanakan pada tahun ini dan akan diteruskan lagi pada masa akan datang,” katanya di sini tadi.
Sementara itu, Pengerusi Pertubuhan Kebajikan Nur Hati, Mohamad Zaid Mohamad Shah berkata, pihaknya mengalukan sumbangan pihak luar bagi membantu anak-anak istimewa tersebut.
“Pada masa sama, kami juga melancarkan Nur Hati Market yang merupakan platform jualan sebagai usaha menambah dana rumah kebajikan.

“Antara yang kami pasarkan termasuklah kerepek pedas, pewangi kereta dan juga minyak wangi lelaki serta wanita,” ujarnya. -K! ONLINE


UPNM dijangka menerima penambahan kuota pelajar daripada MTD
5 Mac 2021, 3:09 pm
KUALA LUMPUR – Universiti Pertahanan Nasional Malaysia (UPNM) dijangka menambah kuota pengambilan pelajar dari Maktab Tentera Diraja (MTD) sebanyak 30 hingga 40 peratus.
Menteri Kanan (Keselamatan), Datuk Seri Ismail Sabri Yaakob berkata, pihaknya akan berbincang bersama Kementerian Pengajian Tinggi (KPT) berhubung perkara tersebut.
“UPNM memang universiti ketenteraan dan akademik. MTD bersesuaian dengan UPNM, sebelum ini juga memang terdapat sebanyak 10 peratus kuota diberikan kepada meraka.
“Kita mahu lebih banyak peluang diberikan kepada pelajar MTD untuk diterima masuk ke UPNM. Kami akan berbincang lebih lanjut mengenai perkara ini bersama pihak KPT nanti,” katanya dalam sidang akhbar selepas mengadakan lawatan di UPNM, di sini hari ini.
Jelasnya lagi, rancangan penambahan kuota tersebut dibuat selepas menilai keupayaan dan kebolehan MTD dalam pelbagai aspek terutamanya dari segi bidang ketenteraan serta akademik. – K! ONLINE.


Angkara pecah tabung rumah ibadat, Geng Raj dicekup
Oleh DIYANATUL ATIQAH ZAKARYA

5 Mac 2021, 3:45 pm
MELAKA – Dua lelaki ahli kumpulan Geng Raj yang aktif melakukan pecah tabung rumah ibadat akhirnya dicekup polis dalam dua tangkapan berasingan di sini, awal bulan ini.
Dua suspek berusia 22 dan 24 tahun itu diberkas di dua lokasi berasingan masing-masing di kawasan Taman Lipat Kajang Perdana, Bukit Serindit dan di kawasan Tehel.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, bertindak atas maklumat, sepasukan Cawangan Risikan Jenayah (D4) Jabatan Siasatan Jenayah (JSJ) telah membuat tangkapan kira-kira pukul 12.30 pagi pada 1 Mac lalu.
“Sepasukan D4 telah menahan dua suspek lelaki dikenali sebagai Geng Raj yang dipercayai aktif melakukan kegiatan pecah tabung rumah ibadat sekitar Melaka.
“Tangkapan kedua-dua suspek juga berjaya menyelesaikan sekurang-kurangnya tujuh kes yang dilakukan antara Disember 2020 hingga Febuari 2021,”katanya ketika dihubungi di sini, hari ini.
Katanya, pihak turut merampas sebuah kereta dan motosikal serta pelbagai jenis peralatan dipercayai digunakan bagi jenayah tersebut.

Mengulas lanjut, Mohd. Sukri berkata, modus operandi kumpulan itu adalah menjalankan kegiatan pada waktu malam.
“Suspek akan masuk ke dalam rumah ibadat seperti masjid, surau atau tokong pada waktu malam sehingga awal pagi.
“Mereka akan pecahkan tabung dengan cara mengumpil atau membakar kunci mangga tabung sehingga berjaya dibuka bagi mendapatkan wang tunai,”katanya. -K!ONLINE


Ustaz Kazim berlakon, nyanyi untuk dakwah
Oleh ZAKI SALLEH

5 Mac 2021, 3:54 pm
IPOH – Pendakwah terkenal, Datuk Mohd. Kazim Elias atau lebih dikenali sebagai Ustaz Kazim kini memilih untuk menggunakan media sosial seperti Facebook serta platform rancangan hiburan dan seni untuk menyampaikan dakwah kepada masyarakat secara lebih meluas.
Ketika ini beliau sedang berkolaborasi dengan beberapa penerbit bagi menghasilkan kandungan-kandungan rancangan tertentu yang bakal disiarkan menerusi kaca televisyen.
Beliau memberitahu, dia juga akan merakam sebuah lagi lagu bersama sorang penyanyi dalam masa terdekat sempena Ramadan nanti.
“Sebelum ini saya pernah menyumbang suara untuk lagu Salawat 1442 yang diterbitkan sempena sambutan Maulidur Rasul pada tahun lalu bersama dua penyanyi rap, Tuju dan Tyco.
“Insya-Allah, kali ini juga bersama seorang lagi penyanyi dan lagu ini diharap dapat memberi inspirasi kepada masyarakat,” katanya ketika ditemui selepas menjadi tamu semasa bersiaran di Radio Majlis Bandaraya Ipoh (MBI) di sini hari ini.
Dalam pada itu, Ustaz Kazim turut memaklumkan telah selesai menjalani penggambaran di sekitar bandar ini untuk sebuah telemovie yang akan disiarkan pada Ramadan nanti.

“Pada waktu terdekat juga saya akan menjadi juri sebuah rancanan lawak muzikal bagi sebuah saluran televisyen dan juga dijemput untuk terlibat berlakon dalam satu sitkom juga untuk siaran di televisyen yang akan dirakam pada April nanti.
“Sekarang saya lebih banyak menggunakan teknik berdakwah melalui seni dan hiburan selain media sosial termasuk mengadakan ceramah secara langsung menerusi laman sosial Facebook,” ujarnya. -K!ONLINE


Risteena, Isa nikah Jumaat depan
Oleh NUR EMIRA SAIZALI

5 Mac 2021, 3:49 pm
PETALING JAYA – Selepas beberapa kali menangguh majlis perkahwinan, pasangan pelakon Risteena Munim dan Isa Khan akhirnya memilih tarikh 12 Mac ini sebagai tarikh hari bahagia mereka.
Berita gembira tersebut dikongsi sendiri Risteena dalam satu hantaran Instagramnya hari ini.
“Assalamualaikum kepada semua yang mengenali mahupun tidak, mohon doakan agar urusan ijab dan qabul kami yang akan berlangsung pada 12 Mac depan dipermudahkan,” tulisnya ringkas dalam entri tersebut.
Bagaimanapun, pasangan pelakon itu tidak berkongsi lebih terperinci mengenai hari perkahwinan mereka termasuklah lokasi majlis.
Dalam hantaran tersebut juga, Isa atau nama sebenarnya Mohammad Fara Aidid Ali Dad Khan, 28, memberitahu dia juga sudah menghasilkan sebuah lagu khas buat bakal isterinya itu berjudul Karunia Terhbat.
Kosmo! pada 1 Mac lalu melaporkan Risteena atau nama sebenarnya Nur Risteena Munim Zainul Ilyas, 32, mengesahkan bakal menamatkan zaman bujang pada bulan ini.

Sebelum ini, Risteena dan Isa merancang untuk mendirikan rumah tangga pada penghujung tahun lalu tetapi terpaksa menangguhkan hasrat murni tersebut berikutan penularan pandemik Covid-19 dan pelaksanaan Perintah Kawalan Pergerakan.
Pasangan selebriti itu mengikat tali pertunangan pada 23 November 2019 di Bali, Indonesia. – K! ONLINE


[VIDEO] Bob Mah Sing, rakan rempuh ‘king Myvi’ didakwa
Oleh NUZULSHAM SHAMSUDDIN

5 Mac 2021, 3:36 pm
PETALING JAYA – Dua lelaki yang merempuh kenderaan di persimpangan lampu isyarat di Sungai Buloh dekat sini minggu lalu didakwa di Mahkamah Sesyen dan Mahkamah Majistret di sini hari ini.
Tertuduh, Mustaza Mustaffa, 35, didakwa atas lapan pertuduhan manakala rakannya, Khairul Fazily Fadzil, 40, atau dikenali sebagai ‘Bob Mah Sing’ berdepan dua pertuduhan termasuk cubaan membunuh anggota polis.
Mereka mengaku tidak bersalah atas pertuduhan yang disabitkan.
Di hadapan Hakim Norshila Kamaruddin, Mustaza didakwa cuba membunuh Koperal M. Amareisan dan Koperal Mohd. Edham Zakaria dengan mengundurkan kereta secara laju dan cuba melanggar dua anggota polis itu.
Kesalahan itu didakwa dilakukan Persimpangan Lampu Isyarat Susur Kiri, Jalan Kuala Selangor Menghala ke Kepong, Damansara di sini 12.30 tengahari pada 26 Februari lalu.
Selain itu, Mustaza turut didakwa memiliki sebilah kapak berhulu kayu pada waktu, tempat dan tarikh sama.

Di mahkamah sama, Khairul Fazily didakwa atas pertuduhan berdamping dengan Mustaza yang memiliki senjata berbahaya pada waktu, tempat dan tarikh sama.
Di hadapan Majistret Nurshahira Abdul Salim, Mustaza dan Khairul Fazily didakwa secara bersama menghalang dua anggota polis sama daripada menjalankan tugas pada waktu, tarikh dan tempat yang sama.
Di Mahkamah Majistret sama juga, Mustaza turut didakwa melakukan khianat dengan merosakkan Toyota Vellfire, Lexus, Perodua Myvi serta sebuah lori dan satu pertuduhan gagal mengemukakan kad pengenalan.
Kosmo! 26 Februari lalu melaporkan dua anggota polis terpaksa melepaskan beberapa das tembakan ke arah tayar sebuah kereta jenis Proton Waja yang dinaiki dua lelaki selepas merempuh dua kenderaan.
Salah seorang lelaki terbabit dapat ditahan, manakala seorang lagi suspek dikenali sebagai ‘Bob Mah Sing’ dapat meloloskan diri. – K! ONLINE


Sindiket kereta klon tumpas, nilai rampasan RM3.5 juta
Oleh AHMAD SHAHERMAN SHAMSURI

5 Mac 2021, 3:20 pm
PETALING JAYA – Berselindung disebalik kedai menjual kereta terpakai dan jualan secara dalam talian.
Itu antara taktik licik sindiket kereta klon dan kereta curi yang dikesan cuba mengaburi pihak pembeli untuk membeli kereta ‘haram’ terbabit.
Bagaimanapun, sindiket yang beroperasi hampir tiga tahun lalu itu tumpas selepas pihak polis berjaya menahan enam lelaki tempatan dalam beberapa siri serbuan di sekitar Kuala Lumpur, Selangor, Pahang, Johor dan Pulau Pinang sejak lebih sebulan lalu.
Ketua Polis Kuala Lumpur, Datuk Saiful Azly Kamaruddin berkata, selain menahan enam lelaki berusia lingkungan 22 hingga 42 tahun, pihaknya turut merampas 19 buah kenderaan terdiri daripada kenderaan pelbagai guna (MPV) mewah dan pelbagai lagi kereta import.
Katanya, kenderaan tersebut telah diubahsuai nombor casisnya sebelum dijual kepada pembeli dan nilai kesuluruhan rampasan dianggarkan bernilai RM3.5 juta.-K! ONLINE


Suami tembak isteri sedang tidur guna senapang angin
Oleh MOHD SHARKAWI LONDING

5 Mac 2021, 4:16 pm
JOHOR BAHRU – Suami yang didakwa membunuh isterinya angkara cemburu dipercayai menembak mangsa dengan senapang angin pada jarak yang dekat dalam kejadian di Taman Sri Saujana, Kota Tinggi dekat sini, Isnin lalu.
Suspek yang berusia 43 tahun bekerja sebagai pemandu jengkaut disyaki membunuh isterinya, berusia 38 tahun, kira-kira pada pukul 2.30 pagi ketika sedang nyenyak tidur.
Ketua Polis Johor, Datuk Ayob Khan Mydin Pitchay berkata, suspek kemudian bertindak memasukkan mayat isteri ke dalam tong air berwarna biru.
“Polis menerima laporan berkaitan orang hilang pada 1 Mac yang memaklumkan mangsa keluar rumah pada pukul 2 pagi selepas berlaku perselisihan faham dengan suaminya.
“Susulan laporan, polis membuat dua tangkapan ke atas lelaki berusia 43 dan 32 tahun yang juga kepada rakan suspek untuk membantu siasatan.
“Siasatan awal, suspek mengaku membunuh isteri sedang tidur dengan menggunakan senapang angin, selepas itu memasukkan mayat isterinya ke dalam tong air berwarna biru bersama kain cadar,”katanya.

Beliau berkata demikian pada sidang akhbar di Ibu Pejabat Polis Kontinjen (IPK) Johor, di sini hari ini.
Hadir sama ialah, Ketua Jabatan Siasatan Jenayah IPK Johor, Datuk Md. Yusof Ahmad.
Ayob Khan menunjukkan senapang angin yang digunakan suspek untuk menembak isterinya di IPK Johor, Johor Bahru, Johor.
Ayob Khan berkata, mayat mangsa dibawa suspek ke kawasan ladang kelapa sawit di Bandar Penawar, Kota Tinggi untuk ditanam
Jarak rumah mereka dari Taman Sri Saujana ke Bandar Penawar terletak kira-kira 30 kilometer.
Jelasnya, dengan dipandu arah oleh suspek pada pukul 10.30 pagi semalam, mayat mangsa ditemui ditanam dalam kawasan ladang.
Motif pembunuhan dipercayai akibat cemburu.
Suspek tidak memiliki permit dan lesen untuk menggunakan senjata api.
Menurut Ayob Khan, polis merampas selaras senapang angin, senapang patah, 54 butir peluru penabur, sebuah kenderaan pacuan empat roda jenis Mitsubishi Pajero serta sebuah jengkaut.
Kedua-dua suspek direman enam hari bermula hari ini sehingga 10 Mac untuk membantu siasatan.
Kes disiasat mengikut Seksyen 302 Kanun Keseksaan dan Seksyen 36 Akta Senjata Api 1960.- K! ONLINE


Zahirah, Aiman tayang wajah anak
Oleh NUR EMIRA SAIZALI

5 Mac 2021, 3:55 pm
PETALING JAYA – Detik dinanti ramai, pasangan pelakon Zahirah Macwilson dan Aiman Hakim akhirnya berkongsi wajah putera sulung mereka yang kini berusia dua bulan.
Wajah bayi comelnya itu dikongsi Zahirah atau nama sebenarnya Nur Zahirah MacWilson Zainol, 26, dalam Instagramnya hari ini.
Menerusi perkongsian tersebut, pelakon drama Curi-Curi Cinta itu turut mendedahkan nama bayi lelakinya iaitu Isaac Raees.
Putera sulung Zahirah dan Aiman diberi nama Isaac Raees.
“Bayi kami sudah berusia dua bulan hari ini! Kami sayangkan awak Isaac.
“Semoga awak membesar dengan sihat dan kuat. Sangat berbangga awak dilahirkan sebagai anak kami,” tulisnya dalam entri tersebut.
Meskipun baru berusia dua bulan, Isaac juga sudah memiliki akaun Instagramnya sendiri iaitu @isaacraees.

Sehingga ahri ini, akaun Isaac telah diikuti lebih 6,700 pengguna Instagram.
Untuk rekod, Isaac dilahirkan pada 5 Januari lalu di Australia.
Aiman dan Zahirah mendirikan rumah tangga pada 20 Februari 2020 di GlamHall Mercu Mustapha Kamal, Petaling Jaya. – K! ONLINE


Akibat banjir, struktur Tabika Kemas dimakan anai-anai
Oleh KOSMO!

5 Mac 2021, 4:01 pm
Oleh SALEHUDIN MAT RASAD
MARAN – Musibah banjir baru-baru ini menyebabkan bangunan Taman Bimbingan Kanak-Kanak (Tabika) di negeri ini semakin uzur sehingga ada struktur bangunan yang telah dimakan anai-anai.
Ketua Pengarah Jabatan Kemajuan Masyarakat (Kemas), Datuk Mohamad Yasid Bidin berkata, sehubungan itu pihaknya akan menyalurkan peruntukan segera berdasarkan kemampuan yang ada bagi membaik pulih premis terbabit.
“Berdasarkan lawatan prihatin saya ke beberapa buah premis di Maran dan Temerloh yang dilanda banjir mendapati bangunannya perlu dibaiki pulih, dicat baharu dan ditambah sudut keceriaan.
“Ada bangunan Tabika Kemas yang dimakan anai-anai kerana dilanda banjir sekali gus perlu dibaiki pulih segera kerana membabitkan struktur bangunan,” katanya ketika program penyerahan bantuan banjir Kemas Daerah Maran dan Temerloh di sini, hari ini.
Jelasnya, pihaknya telah mengarahkan Pengarah Kemas negeri mengenal pasti dan menyenaraikan Tabika Kemas yang rosak teruk termasuk yang dimakan anai-anai.

Katanya, peruntukan yang sesuai akan disalurkan kepada premis tabika terbabit mengikut kemampuan kewangan yang ada bagi membolehkan operasi tabika Kemas berjalan lancar.
“Selain memberi tumpuan memulihkan premis tabika, pihak kementerian turut menyantuni warga Kemas yang terlibat dengan musibah banjir,” katanya. -K!ONLINE


Bazar Ramadan di Teluk Intan boleh beroperasi
Oleh ZAKI SALLEH

5 Mac 2021, 4:07 pm
TELUK INTAN – Berita gembira buat penduduk di daerah ini apabila Majlis Perbandaran Teluk Intan (MPTI) membenarkan pembukaan bazar Ramadan secara terkawal di kawasan pentadbirannya mengikut prosedur operasi standard (SOP) sepertimana aktiviti ekonomi yang dijalankan ketika ini.
Antaranya di pusat bandar Teluk Intan iaitu di tapak bazar Ramadan Jalan Mahkota melibatkan 124 petak niaga, pekan Simpang Empat di Hutan Melintang iaitu di Taman Mesra (58) dan tapak pekan Rabu, Langkap (128).
Yang Dipertua MPTI, Ismail Ibrahim berkata, pembukaan bazar Ramadan ini adalah berdasarkan senarai aktiviti yang dibenarkan dalam SOP Perintah Kawalan Pergerakan semasa yang berkuatkuasa oleh Majlis Keselamatan Negara (MKN).
Menurutnya, menerusi perintah tersebut ia melibatkan rantaian aktiviti ekonomi dan industri berkaitan seperti operasi pasar pagi, pasar malam dan pasar tani.
“Namun, pelaksanaan tindakan ini adalah masih tertakluk kepada arahan dari semasa ke semasa oleh pihak (MKN).
“Sekiranya arahan semasa MKN tidak membenarkan bazar Ramadan maka pihak MPTI akan melaksanakan konsep perniagaan atas talian atau pembukaan gerai-gerai sedia ada atau penjaja seperti yang telah dilaksanakan pada tahun lalu,” ujarnya dalam satu kenyataan di sini hari ini. – K!ONLINE


Lima kereta tenggelam dalam banjir kilat
Oleh DIYANATUL ATIQAH ZAKARYA

6 Mac 2021, 10:34 pm
MELAKA – Lima buah kereta tenggelam dalam kejadian banjir kilat di Taman Krubong Perdana di sini susulan hujan turun berterusan kira-kira dua jam bermula pukul 5.30 petang tadi.
Difahamkan, kesemua pemandu dan penumpang yang berada dalam kenderaan tersebut bagaimanapun berjaya keluar menyelamatkan diri masing-masing.
Seorang pengguna jalan raya sempat merakamkan situasi cemas itu menerusi klip video berdurasi 27 saat yang turut tular di media sosial memaparkan kelima-lima kenderaan itu ditenggelami air hampir pada paras bumbung.
Kenderaan lain yang menghala ke laluan sama juga dilihat terpaksa menggunakan lorong berlawanan arus bagi mengelak kawasan banjir tersebut.
Sekretariat Jawatankuasa Pengurusan Bencana Daerah (JPBD) Melaka Tengah, Kapten (PA) Awang Bohari Awang Ahet berkata, setakat pukul 8.30 malam tadi, lima kawasan telah terjejas ekoran dilanda banjir kilat.
“Kawasan terjejas adalah Pengkalan Rama Pantai, Taman Merdeka, Taman Sri Krubong, Taman Krubong Jaya dan Kampung Tampoi.

“Bagaimanapun setakat ini tiada pusat pemindahan sementara (PPS) dibuka,” katanya ketika dihubungi di sini, hari ini. – K! ONLINE.


Selangor pamer belang benam Sri Pahang 3-1
Oleh MUHAMAD ARDIE PUTRA SUHAIMI

6 Mac 2021, 11:08 pm
PETALING JAYA – Pasukan Selangor FC memberi amaran awal dalam perebutan gelaran Liga Super musim ini selepas menewaskan Sri Pahang FC 3-1 pada aksi pertama di Stadium MBPJ sebentar tadi.
Pada aksi tersebut, Kirsten Neitzel membariskan kesebelasan terbaik dengan meletakkan trio serangan berbisa, Oliver Buff, Ifedayo Olusegun dan Shahrel Fikri Md. Fauzi.
Keputusan tersebut ternyata membuahkan hasil apabila Buff berjaya meledak gol pembukaan hasil rembatan jarak jauh pada masa kecederaan babak pertama.
Bersambung pada separuh masa kedua, penjaga gol skuad Tok Gajah, Helmi Eliza Elias sekali lagi tertewas kali ini hasil tandukan Shahrel Fikri pada minit ke-54.
Sri Pahang yang dikendalikan oleh Thomas Dooley berjaya merapatkan kedudukan hasil rembatan percuma pemain tengah sensasi, Nor Azam Azih pada minit ke-70.
Usaha pasukan pelawat untuk mencuri satu mata tidak berhasil selepas Buff meledak gol kedua peribadinya pada masa kecederaan sekali gus mengesahkan kemenangan 3-1 sehingga wisel penamat. – K! ONLINE


Kapal kargo asing buang sisa kumbahan ditahan
Oleh SHAMSUL KAMAL AMARUDIN

6 Mac 2021, 9:24 pm
LUMUT – Sebuah kapal kargo dari Vietnam ditahan oleh Maritim Malaysia (APMM) selepas disyaki membuang sisa kumbahan berupa sisa minyak di perairan negara tengah hari semalam.
Kapal tersebut dikesan melakukan perbuatan itu pada kedudukan kira-kira 21.7 batu nautika timur laut Pulau Jarak, di perairan Selangor kira-kira pukul 12 tengah hari.
Pengarah APMM Perak, Kapten Maritim Shahrizan Raman berkata, pesawat Bombardier CL-415 MP telah mengesan aktiviti kapal kargo yang mencurigakan itu dan disalurkan kepada APMM Selangor kerana lokasi kejadian disyaki di dalam perairan Selangor.
“Kapal kargo tersebut dikatakan dalam perjalanan menghala ke utara dan telah memasuki perairan negeri Perak,” katanya dalam satu kenyataan malam ini.
Menurut Shahrizan, Kapal Maritim (KM) Gagah diketuai Leftenan Komander Maritim Mohd. Badri Barid Abdullah yang sedang melakukan rondaan di perairan Perak telah dikerahkan serta merta ke lokasi aduan untuk mengesan, memintas serta melakukan penggeledahan secara menyeluruh ke atas kapal tersebut pada awal pagi tadi.
Katanya, hasil pemeriksaan mendapati, kapal tersebut berdaftar di Haiphong, Vietnam dalam perjalanan menuju ke Eropah dengan dikendalikan 22 kru termasuk master terdiri daripada warga Vietnam berumur lingkungan 30 hingga 65 tahun yang mempunyai dokumen perjalanan diri yang sah.

Menurut Shahrizan lagi, kapal tersebut disyaki telah melakukan kesalahan di bawah Akta Ordinan Perkapalan Saudagar 1952 (MSO) dan di bawah Akta Kualiti Alam Sekeliling 1974 kerana membuang sisa minyak ke dalam laut.
Jelasnya, kapal berserta semua kru ditahan di ‘South East Point’ (SEP) perairan Pulau Pangkor bagi tujuan pengambilan sampel minyak oleh Jabatan Alam Sekitar (JAS) Perak untuk siasatan dan tindakan lanjut.
Beliau meminta komuniti maritim yang mempunyai sebarang maklumat berkaitan dengan insiden tersebut agar menghubungi Pusat Operasi Maritim Negeri Perak di talian 05-683 8737. – K! ONLINE.


NSFC kejutkan JDT II dengan kemenangan 2-1
Oleh AFIFI HAFIZ MOHD NOR

6 Mac 2021, 11:22 pm
SEREMBAN – K. Devan menunjukkan magisnya apabila berjaya memimpin Negeri Sembilan FC (NSFC), menewaskan Johor Darul Ta’zim (JDT) II 2-1 pada aksi sulung Liga Premier di Stadium Tuanku Abdul Rahman, Paroi di sini sebentar tadi.
Beraksi ketika waktu hujan memberi peluang kepada pasukan NSFC menggunakan peluang sebaik mungkin di tempat sendiri.
Gol pertama NSFC dijaringkan oleh Zaquan Adha Abd. Razak pada minit ke-23 pada sepakan penalti.
Pada minit ke-45 JDT II berjaya menyamakan kedudukan apabila Mohamad Rafiefikri Mohd. Rosman berjaya menjaringkan gol sebaik sahaja masa di tambah dua minit.
Tidak selesa dengan kedudukan itu serangan bertalu-talu NSFC membuahkan hasil apabila diberi peluang untuk sepakan penalti.
Gol kedua minit pada ke-51 itu dijaringkan oleh Alain Thierry Akono Akono.

Cubaan pasukan JDT II untuk menyamakan kedudukan tidak berhasil walaupun mendapat masa tambahan 4 minit.
NSFC peroleh 3 mata hasil kemenangan pertama. – K! ONLINE.


Keluarga patah balik, ambil kanak-kanak tertinggal
Oleh MOHD SHARKAWI LONDING

6 Mac 2021, 8:28 pm
KOTA TINGGI – Kanak-kanak lelaki yang tertinggal di sebuah stesen minyak di Batu 2, Jalan Mawai-Kota Tinggi di sini petang tadi sudah diambil keluarganya.
Keluarga mangsa yang menyedari ketiadaan Mohd. Rizki Izaki Nazri, 8, berpatah balik ke stesen minyak itu sebelum dimaklumkan kanak-kanak itu berada di Balai Polis Kota Tinggi.
Kanak-kanak itu kembali ke pangkuan keluarga kira-kira pukul 6 petang.
Terdahulu, dalam kejadian pada pukul 4 petang itu, kanak-kanak terbabit bersama abangnya turun dari kenderaan untuk ke tandas ketika keluarganya berhenti di stesen minyak berkenaan.
Menurut sumber, keluarga kanak-kanak terbabit dalam perjalanan pulang dari Mersing selepas bercuti menuju ke Gelang Patah, Iskandar Puteri.
“Dia bersama abangnya turun untuk ke tandas selepas keluar dari tandas kanak-kanak itu mendapati abang serta keluarganya sudah tiada.

“Pekerja stesen minyak menyedari kelibat kanak-kanak itu terus menghubungi polis sebelum mangsa dibawa ke Balai Polis Kota Tinggi,”katanya ketika dihubungi di sini hari ini.
Sumber itu berkata, berdasarkan keterangan, mangsa memberitahu keluarganya menaiki sebuah van berwarna putih dalam perjalanan untuk pulang ke Taman Nusa Perintis, Gelang Patah.
Sementara itu, Ketua Polis Daerah Kota Tinggi, Superintendan Hussain Zamora mengesahkan kejadian itu.- K! ONLINE


Polis sahkan penahanan lelaki berkaitan pembakaran terbuka
Oleh NUR SHARIEZA ISMAIL

6 Mac 2021, 9:11 pm
SEPANG – Polis mengesahkan seorang lelaki warga Indonesia ditahan kerana disyaki melakukan pembakaran terbuka di kawasan Hutan Simpan Kekal Kuala Langat Selatan, di sini Khamis lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, lelaki berusia 26 tahun itu kini direman selama empat hari bermula Jumaat untuk siasatan lanjut di bawah Seksyen 447 Kanun Keseksaan dan Seksyen 435 Kanun Keseksaan.
“Daripada siasatan mendapati suspek bersama seorang lagi suspek dipercayai rakan sekerja bertindak membakar hutan disebabkan untuk pembersihan tanah bagi penanaman pokok.
” Bagaimanapun suspek itu berjaya melarikan diri,” katanya kepada Kosmo!.
Jumaat lalu, Pengarah Jabatan Bomba dan Penyelamat Selangor (JBPM), Norazam Khamis berkata, aktiviti pekerja itu dikesan selepas menemui kawasan kebakaran baharu di kompartment 38 yang menyebabkan kejadian kebakaran seluas 2.43 hektar.
Selain itu, bomba juga mengesan satu lagi lokasi dengan insiden sama di Hutan Simpan Kekal Kuala Langat Utara yang meliputi 4.05 hektar.

Norazam turut menjangkakan kebakaran di kawasan tanah gambut itu dapat dipadamkan sepenuhnya lima hari lagi.
Setakat Khamis, bomba telah berjaya memadamkan 60 peratus kebakaran di kawasan tanah gambut di pinggir hutan simpan tersebut, sejak ia mula merebak hujung bulan lalu. -K! ONLINE.


Terengganu FC II menang bergaya
Oleh TENGKU DANISH BAHRI TENGKU YUSOFF

6 Mac 2021, 11:04 pm
KUALA TERENGGANU –  Dua gol dalam setiap babak memastikan naib juara musim lalu, Terengganu FC (TFC) II menang bergaya 4-0 ke atas pendatang baharu, Projek FAM-MSN di Stadium Sultan Ismail Nasiruddin Shah sebentar tadi.
Keputusan itu turut memastikan TFC II menepati ramalan memulakan Liga Premier dengan langkah kanan manakala skuad kendalian Yusri Che Lah pula terpaksa akur gagal menyaingi lawan yang lebih berpengalaman.
Sewaktu permainan baru berusia tujuh minit, TFC II dihidangkan peluang menerusi tandukan Nur Azfar Fikri Azhar hasil umpanan Marcel N’Guessan yang tersasar ke sebelah tepi tiang gol.
Kubu Projek FAM-MSN terus diuji tuan rumah menyaksikan penjaga gol, Al-Iman Wahiey Amir berjaya menepis usaha penyerang tuan rumah, Jordan Mintah pada minit ke-13.
TFC II akhirnya berjaya memecahkan kebuntuan pada minit ke-19 berpunca sepakan percuma pemain pertahanan, Hairiey Hakim Mamat yang melencong masuk ke dalam gol pelawat.
Skuad Projek FAM-MSN kemudian cuba mengimbangi permainan dengan gerakan Azhad Harraz Arman dari sebelah kiri malangnya gagal melepasi pertahanan lawan.

Sebaliknya pintu gol pelawat bolos lagi tiga minit sebelum rehat menerusi sepakan leret Nur Azfar untuk TFC II membawa kedudukan 2-0 ke bilik persalinan.
Kurang seminit bersambung babak kedua, TFC II melebarkan kelebihan hasil tolakan mudah Mohd. Ridzuan Razali yang menerima hantaran Hairiey Hakim dari sebelah kiri.
Percaturan Yusri memasukkan penyerang gantian, Muhammad Hazwan Hassan gagal mengubah nasib pasukannya apabila pertahanan TFC II diketuai Masaki Watanabe terus kebal.
Penyerang tuan rumah, Wan Mohamad Fazli Wan Ghazali melengkapkan kemenangan 4-0 hasil sepakan penalti selepas beliau dijatuhkan dalam masa kecederaan. – K! ONLINE


Kelantan FC tewas pada perlawanan pembukaan
Oleh YATIMIN ABDULLAH

6 Mac 2021, 8:42 pm
KOTA BHARU – Kelantan FC gagal memanfaatkan kelebihan beraksi di laman sendiri apabila tumbang 0-1 ditangan Perak II FC pada aksi Liga Perdana di Stadium Sultan Muhammad IV di sini petang tadi.
Beraksi di bawah bahang terik matahari, kedua-dua pasukan memperagakan aksi berhati-hati pada perlawanan tersebut.
Situasi itu menyaksikan kedua-dua pasukan terikat tanpa jaringan pada separuh masa pertama perlawanan tersebut.
Bersambung babak kedua, Perak II FC tampil dengan aksi lebih kemas apabila memecah kebuntuan jaringan menerusi rembatan kencang Mohd. Hakimi Mat Isa pada minit ke-49.
Dua minit berselang, penyerang import, Kelantan FC, Jack Hindle melepaskan peluang terbaik menyamakan kedudukan apabila apabila sepakan penaltinya jauh tersasar dari gawang gol Perak II FC.
Usaha The Red Warriors untuk mendapatkan jaringan terus menemui jalan buntu apabila beberapa peluang terhidang gagal disudahkan oleh jentera serangan.

Keputusan itu kekal hingga tamat perlawanan dengan menyaksikan Kelantan gagal meraih mata di laman sendiri.


Ibu berkorban untuk anak, polis untuk masyarakat
Oleh NOR AINNA HAMZAH

6 Mac 2021, 10:29 pm
REMBAU – Seorang anggota polis berpangkat sarjan nekad untuk meredah api setelah melihat seorang ibu sanggup berkorban menyelamatkan anaknya dalam tragedi kebakaran di Kampung Seberang Batu Hampar, petang kelmarin.
Dalam kejadian kira-kira pukul 6.40 petang itu, Maimunah Mohd Shah, 81, masuk semula ke dalam rumah di bahagian pintu dapur bagi menarik keluar anaknya Zaidi Zainudin, 46, yang merupakan orang kelainan upaya (OKU) sehingga ke tangga dapur.
Menurut Sarjan Mat Shah Kasim, 57, tanpa memikirkan bahaya yang bakal dihadapinya berikutan keadaan api yang marak, bahang panas dan juga percikan api serta elektrik, dia nekad meredah bahagian dapur rumah yang sedang terbakar berkenaan.
“Saya lihat dari jauh seorang ibu sanggup berkorban menyelamatkan anak dan saya fikir, saya juga perlu nekad menyelamatkan dua beranak berkenaan lebih-lebih lagi memang menjadi keutamaan polis bagi membantu masyarakat.
“Alhamdulilah, walaupun keadaan pada masa itu agak bahaya, Allah masih melindungi saya semasa saya membawa mangsa yang melecur keluar sejauh lebih 10 meter dari rumah,” katanya ketika dihubungi Kosmo!, di sini, tadi.
Mat Shah yang merupakan anak kelahiran Masjid Tanah, Melaka itu berkata, ketika kejadian dia kebetulan melalui kawasan berkenaan selepas habis bertugas menghantar pegawainya ke Kedah atas satu urusan rasmi.

“Kedua beranak yang mengalami kecederaan melecur di beberapa bahagian anggota badan itu di hantar ke hospital bagi menerima rawatan lanjut,” katanya.
Menurutnya, dia tidak menyangkakan bakal berhadapan dengan situasi berkenaan sepanjang 39 tahun berkhidmat dalam pasukan polis bermula dengan Pasukan Polis Hutan Batalion 5 pada tahun 1982 dan kemudiannya bertukar ke Pasukan Gerakan Am.
“Pada tahun 2010 saya bertugas di Ibu Pejabat Polis (IPD) Rembau dan kini ditempatkan di Cawangan Logistik IPD Rembau,” katanya. – K! ONLINE.


Kena kompaun ‘curi masuk’ Putrajaya untuk main bola
Oleh ZULKIFLI MANZOR

6 Mac 2021, 9:28 pm
PUTRAJAYA – Seramai lima individu yang sedang leka bermain bola sepak di sebuah padang sintetik di Presint 8 di sini semalam dikenakan kompaun kerana didapati tidak memiliki surat kebenaran merentas negeri untuk berada di Putrajaya.
Ketua Polis Daerah Putrajaya, Asisten Komisioner Mohd. Fadzil Ali berkata, kesemua mereka didapati telah melanggar Prosedur Operasi Standard (SOP) Perintah Kawalan Pergerakan (PKP) yang ditetapkan kerajaan.
“Pasukan Task Force Pemantauan dan Pematuhan PKP Ibu Pejabat Polis Daerah Putrajaya yang membuat pemeriksaan di lokasi berkenaan antara pukul 10 malam hingga 11.45 malam mendapati sekumpulan individu bermain bola sepak di padang tersebut.
“Hasil pemeriksaan mendapati lima individu berusia antara 23 hingga 28 tahun tiada surat kebenaran merentas negeri dengan bermain bola sepak di Putrajaya,” katanya kepada pemberita hari ini.
Mohd. Fadzil berkata, siasatan mendapati kesemua pemain bola yang dikompaun itu bekerja di sebuah syarikat swasta dan datang ke Putrajaya dari kawasan Ampang dan Kuala Lumpur.
Rakaman video kesemua mereka dikenakan kompaun oleh pihak Pasukan Task Force Pemantauan dan Pematuhan PKP IPD turut tular di media sosial. – K! ONLINE


[VIDEO] Youtuber terkenal didakwa pukul pemain futsal
Oleh MOHD RIDZAUDDIN ROSLAN

6 Mac 2021, 7:26 pm
PETALING JAYA – Seorang Youtuber terkenal didakwa bertindak ganas memukul seorang pemain futsal hingga cedera dalam satu kejadian pergaduhan di Gelanggang Futsal Ferro di Subang semalam.
Dalam kejadian kira-kira pukul 10.20 malam itu, mangsa didakwa diserang oleh 25 orang termasuk Youtuber berkenaan hingga mengalami kecederaan teruk di muka serta badan.
Menerusi satu video berdurasi lapan saat yang tular di laman media sosial menunjukkan aksi pergaduhan itu malah ada yang turut melafazkan kata-kata kesat.
Difahamkan, pergaduhan tersebut tercetus selepas mangsa meleraikan pergaduhan antara dua individu ketika berada di gelanggang futsal.
Beberapa minit kemudian, salah seorang didakwa datang semula bersama 25 individu lain sebelum memukul mangsa hingga cedera.
Sementara itu, rata-rata netizen mengecam tindakan itu dengan mendakwa perwatakan individu tersebut sebagai seorang Youtuber tidak mencerminkan personalitinya di media sosial.

Menurut Bakhtiar Ikhwan, dia selama ini memikirkan Youtuber itu seorang yang baik kerana sering membuat video menolong orang.
“Selama ini fikir baik sangat kerana buat kandungan tolong orang, sedekah sana sini, dasar pura-pura. Sebab tak puas hati terus ajak lima kereta pukul orang,” tulisnya.
Perkongsiannya di laman Twitter mendapat lebih 12,000 ulang ciap selain 10,000 tanda suka. -K! ONLINE


Disneyland bakal dibuka semula April ini
Oleh KOSMO!

6 Mac 2021, 8:10 pm
LOS ANGELES – California melonggarkan syarat pembukaan semula taman tema Disneyland, taman  tema lain dan juga stadium untuk kembali beroperasi lebih awal daripada tarikh yang ditetapkan.
Keputusan tersebut diumumkan kelmarin dan dibuat selepas Amerika Syarikat mencatat penurunan ketara kes   kes Covid-19 di samping desakan berbuat demikian oleh pengusaha-pengusaha taman tema.
Langkah yang diumumkan jabatan kesihatan negeri itu bakal menyaksikan pussat tarikan mega termasuk Disneyland, Magic Mountains dan Universal Studios dibuka semula seawal 1 April depan bergantung kepada situasi semasa dan dengan kapasiti yang lebih kecil.
Setiausaha perkhidmatan kesihatan dan kemanusiaan negeri itu, Mark Ghaly berkata,  langkah tersebut akan memberi peluang kepada lebih banyak aktiviti luar untuk dijalankan dengan selamat.
“California akan perlahan-lahan membenarkan lebih banyak aktiviti terutamanya aktiviti luar dengan pemakaian pelitup muka yang konsisten,” jelasnya dalam satu kenyataan.
Taman-taman tema hanya dibenarkan beroperasi sekiranya jumlah kes Covid-19 jatuh di bawah paras yang ditetapkan pihak berkuasa dan hanya akan dibuka kepada penduduk California. – AFP


Bakal ibu sarat hamil maut kemalangan
Oleh MOHD AZLI ADLAN

6 Mac 2021, 5:56 pm
SETIU – Keriangan seorang bakal ibu yang sarat hamil tujuh bulan bersiar-siar ke bandar raya Kuala Terengganu berakhir dengan tragedi apabila dia maut dalam kemalangan di Kilometer 55 Jalan Penarik – Mangkuk berhampiran Kampung Bari Kecil hari ini.
Mangsa, Nurul Surianie Zahazani, 25, yang juga peniaga online sambilan maut akibat kecederaan parah di bahagian kepala dan beberapa anggota badan setelah kereta Proton Wira dinaikinya hilang kawalan lalu terbabas sebelum merempuh sebatang pokok pada pukul 2.50 pagi.
Ketua Polis Daerah Setiu, Deputi Superintendan Afandi Hussin berkata, suaminya mangsa, Muhammad Shafiq Shahrizan Mazlan, 25, yang memandu kereta itu pula cedera parah di bahagian kepala.
“Sewaktu kejadian, pasangan suami isteri yang berkahwin pada Ogos tahun lalu dikatakan dalam perjalanan pulang ke rumah mereka di Kampung Mangkuk dekat sini setelah bersiar-siar di bandar raya Kuala Terengganu.
“Sebaik tiba di lokasi kejadian, kereta yang mereka naiki dikatakan hilang kawalan sebelum terbabas lalu merempuh sebatang pokok di tepi jalan,” katanya di sini hari ini.
Afandi berkata, Nurul Surianie yang sarat hamil anak sulung telah meninggal dunia ketika dalam perjalanan ke hospital.

Tambah beliau, mayat wanita itu telah dihantar ke Unit Forensik Hospital Setiu di sini untuk dibedah siasat. – K! ONLINE


SPRM minta Ahli Parlimen Sekijang tampil buat laporan
Oleh ZULKIFLI MANZOR

6 Mac 2021, 6:58 pm
PETALING JAYA – Ahli Parlimen Sekijang, Natrah Ismail perlu membuat laporan kepada Suruhanjaya Pencegahan Rasuah Malaysia (SPRM) berhubung dakwaan dipujuk dua individu termasuk seorang bergelar Datuk Seri supaya memberi sokongan kepada Perdana Menteri, Tan Sri Muhyiddin Yassin.
SPRM dalam satu kenyataan berkata, Natrah yang juga Ahli Parlimen Parti Keadilan Rakyat (PKR) perlu membuat laporan kepada SPRM selaras dengan Seksyen 25 Akta SPRM 2009 mengenai kewajipan melapor transaksi penyogokan.
“SPRM memohon Ahli Parlimen Sekijang atau mana-mana pihak yang mempunyai maklumat berhubung dakwaan individu menyogok Ahli Parlimen berkenaan seperti yang tular di media sosial baru-baru ini segera tampil membuat aduan kepada SPRM,” kata kenyataan itu hari ini.
Menurut kenyataan itu, SPRM bersedia menjalankan siasatan terhadap laporan dibuat Ahli Parlimen Sekijang jika perkara itu benar-benar dianggap sebagai perlakuan rasuah.
Natrah baru-baru ini mendakwa beliau dijanjikan manfaat jika bersetuju untuk berpaling tadah daripada PKR dan memberi sokongan kepada kerajaan Perikatan Nasional (PN).
Beliau bagaimanapun mendakwa telah menolak tawaran itu dan memaklumkan perkara tersebut kepada pucuk pimpinan PKR. – K! ONLINE


Rakyat masih degil langgar SOP
Oleh MOHD RIDZAUDDIN ROSLAN

6 Mac 2021, 6:48 pm
PETALING JAYA- Seramai 205 individu ditahan semalam atas pelbagai kesalahan ingkar prosedur operasi standard (SOP) termasuklah kegagalan memakai pelitup muka.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 193 individu dikompaun manakala sembilan direman serta tiga dijamin.
“Antara kesalahan direkodkan ialah tidak memakai pelitup muka (70), gagal menyediakan peralatan merekod diri dan pelanggan (62) serta penjarakan fizikal (25).
“Selain itu, kesalahan aktiviti pusat hiburan (18), rentas negeri tanpa kebenaran (16), premis operasi lebih masa (6), keluar rumah tanpa alasan munasabah (4) serta lain-lain (4),” katanya tadi. -K! ONLINE


Lebih 5,000 koperasi tidak aktif
Oleh ROSLIZA MOHAMED

6 Mac 2021, 6:22 pm
KOTA BHARU – Lebih 5,000 daripada 14,668 koperasi di seluruh negara dikenal pasti tidak aktif dan berstatus dorman namun masih berpeluang untuk diselamatkan daripada risiko gulung tikar.
Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata, berdasarkan statistik sama yang direkodkan sehingga Jun tahun lalu, bilangan koperasi masih aktif pula berjumlah 9,300.
“Suruhanjaya Koperasi Malaysia (SKM) akan berusaha membantu menghidupkan semula koperasi dikenal pasti tidak aktif.
“Bantuan tersebut dalam pelbagai bentuk termasuk bimbingan meneliti semula laporan kewangan koperasi yang dikenal pasti. Kadang-kadang, koperasi ini masih aktif,”namun tidak membuat laporan tahunan,” katanya.
Beliau berkata demikian kepada pemberita selepas menghadiri Majlis Penyerahan Bantuan dan Pembiayaan Agensi di Bawah Kementerian Pembangunan Usahawan dan Koperasi di Hospital Universiti Sains Malaysia (HUSM) Kubang Kerian di sini hari ini.
Hadir sama Pengerusi Koperasi Warga USM Kelantan Berhad, Prof. Madya Dr. Mohamed Saat Ismail dan Pengerusi Jawatankuasa Perindustrian, Perdagangan, Pelaburan dan Pembangunan Usahawan negeri, Datuk Hanifa Ahmad.

Dalam majlis itu, sebanyak RM4.09 juta telah diserahkan kepada 17 koperasi di negeri ini yang terpilih sebagai penerima Pembiayaan Tabung Modal Pusingan (TMP)-SKM dan Tabung Bantuan Koperasi.
Wan Junaidi dalam pada itu berkata, peningkatan bilangan koperasi berdaftar menunjukkan kesedaran masyarakat terhadap gerakan koperasi satu model keusahawanan sosial semakin meningkat.
Katanya, penglibatan koperasi di Kelantan bagi sektor pelancongan, penjagaan diri dan kesihatan dilihat amat berkembang ketika ini. – K! ONLINE


Kanak-kanak tertinggal di stesen minyak
Oleh MOHD SHARKAWI LONDING

6 Mac 2021, 5:50 pm
KOTA TINGGI – Seorang kanak-kanak lelaki berdepan detik cemas apabila dia dipercayai tertinggal keluarga ketika singgah di sebuah stesen minyak BHP Batu 2, Jalan Mawai-Kota Tinggi di sini hari ini.
Difahamkan dalam kejadian pada pukul 4 petang itu, mangsa dikenali sebagai Mohd. Rizki Izaki Nazri, 8, turun bersama abangnya untuk ke tandas ketika keluarganya berhenti di stesen minyak berkenaan.
Menurut sumber, keluarga kanak-kanak terbabit dalam perjalanan pulang dari Mersing selepas bercuti menuju ke Gelang Patah, Iskandar Puteri.
“Dia bersama abangnya turun untuk ke tandas selepas keluar dari tandas kanak-kanak itu mendapati abang serta keluarganya sudah tiada.
“Pekerja stesen minyak menyedari kelibat kanak-kanak itu terus menghubungi polis sebelum mangsa dibawa ke Balai Polis Kota Tinggi,”katanya ketika dihubungi di sini hari ini.
Sumber itu berkata, berdasarkan keterangan, mangsa memberitahu keluarganya menaiki sebuah van berwarna putih dalam perjalanan untuk pulang ke Taman Nusa Perintis, Gelang Patah.

Sementara itu, Ketua Polis Daerah Kota Tinggi, Superintendan Hussain Zamora mengesahkan kejadian itu.
Katanya, keluarga mangsa dalam perjalanan ke Balai Polis Kota Tinggi selepas menerima maklumat hasil perkongsian orang awam di media sosial.-K! ONLINE


1,680 kes baharu, 2,548 pesakit sembuh, tujuh kematian direkod
Oleh SITI A'ISYAH SUKAIMI

6 Mac 2021, 6:32 pm
PUTRAJAYA – Sebanyak 1,680 kes baharu dilaporkan hari ini menjadikan jumlah kes Covid-19 di Malaysia kini mencecah 311,777 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga kes import mendapat jangkitan dari luar negara dan sebanyak 1,680 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 21,159 kes.
“Selain itu, terdapat 2,548 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 289,452 kes.
“Terdapat tujuh kes kematian baharu hari ini menjadikan sebanyak 1,166 kes kematian Covid-19 di Malaysia,” katanya pada Facebook beliau di sini hari ini.
Ujarnya, sebanyak 172 kes positif sedang dirawat di Unit Rawatan Rapi dengan 84 kes memerlukan bantuan pernafasan. – K! ONLINE


Remaja lemas dihanyut arus Sungai Nenggiri
Oleh AIMUNI TUAN LAH

6 Mac 2021, 5:43 pm
GUA MUSANG – Keriangan 20 sekeluarga berkelah di tepi Sungai Nenggiri, Kampung Pulau Setelu di sini bertukar tragedi apabila salah seorang daripada mereka dikhuatiri mati lemas petang semalam.
Mangsa, Nur Jannatul Alia Mohd. Zamri, 13, kini masih hilang dipercayai dihanyutkan arus deras ketika mandi di sungai kampung itu.
Bagaimanapun, sewaktu kejadian, kakak mangsa, Nur Ain, 16, bersama sepupunya Nur Asma Kamaruddin, 14, sempat diselamatkan ketika turut dihanyutkan arus.
Kejadian itu berlaku kira-kira pukul 4 petang ketika keluarga terbabit menaiki tiga bot untuk ke tebing pasir tidak jauh dari kampung itu untuk berkelah dan mandi-manda.
Datuk mangsa, Zulkply Seman, 55, berkata, ketika keluarga lain sedang menjamu selera, tiga remaja itu telah turun ke sungai untuk mandi di kawasan air cetek.
Katanya, dia yang sedang berehat di bawah pokok kayu di tebing sungai itu tiba-tiba terdengar jeritan laungan meminta tolong apabila mereka dihanyutkan arus.

“Saya bergegas turun dan sempat menyelamatkan dua cucu, namun tidak sempat menyelamatkan Nur Jannatul Alia apabila dia terus hilang dihanyutkan arus deras.
“Saya yang berada di dalam sungai juga telah mencari di sekitar kawasan dia mandi, namun Nur Jannatul Alia tidak timbul selepas beberapa minit,” katanya ketika ditemui pemberita di lokasi kejadian hari ini.
Sementara itu, Ketua Polis Daerah Gua Musang, Superintendan Sik Choon Foo berkata, operasi mencari dan menyelamat (SAR) dijalankan selepas menerima laporan mengenai kejadian itu petang semalam.
Katanya, operasi yang dihentikan 7 petang semalam disambung semula pagi ini dengan melibatkan anggota polis, Jabatan Bomba dan Penyelamat Malaysia (JBPM), Jabatan Angkatan Pertahanan Awam Malaysia (APM) dan penduduk kampung.
“Sehingga petang ini, mangsa masih gagal ditemui dan operasi masih diteruskan sekitar lokasi kejadian.
“Lima bot agensi kerajaan dan lima bot penduduk kampung digunakan dalam operasi itu,” katanya. – K! ONLINE


Penunggang motosikal langgar lampu merah maut dirempuh
Oleh NUR SHARIEZA ISMAIL

6 Mac 2021, 6:28 pm
CYBERJAYA –  Seorang penunggang motosikal maut selepas mangsa terlibat dalam kemalangan dengan sebuah kereta di Jalan Persiaran Multimedia, di sini, kelmarin.
Dalam kejadian kira-kira pukul 6.46 petang itu, mangsa, seorang lelaki berusia 32 tahun mengalami kecederaan parah pada bahagian kepala dan meninggal dunia di tempat kejadian.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kemalangan maut di jalan Persiaran Multimedia, Cyberjaya itu melibatkan dua buah kenderaan iaitu motosikal jenis Yamaha 15ZR dan kereta jenis Perodua Bezza.
Beliau berkata, siasatan awal mendapati sebelum kejadian berlaku, mangsa yang menunggang motosikal dalam perjalanan dari arah D’Pulze ke arah Multimedia Universiti (MMU).
Menurutnya, kereta Perodua Bezza yang dipandu seorang wanita berusia 28 tahun itu pula dari arah Persiaran Multimedia ke arah Persiaran Ceria.
“Apabila sampai di simpang empat lampu isyarat, mangsa yang datang dari arah lurus dipercayai telah melanggar lampu merah.

“Pemandu kereta yang ketika itu sedang membelok ke arah jalan Persiaran Ceria tidak dapat mengelak lalu melanggar mangsa.
“Akibat daripada perlanggaran itu mengakibatkan penunggang motosikal itu maut di tempat kejadian,”katanya kepada Kosmo! hari ini.
Menurut Wan Kamarul Azran, mangsa yang merupakan pekerja swasta dan  berasal dari Sabah mengalami kecederaan parah pada bahagian kepala manakala, wanita terbabit mengalami kecederaan di tangan kiri.
Beliau berkata, waris mangsa telah dikesan dan kenderaan terlibat dibawa ke Ibu Pejabat Polis Daerah (IPD) Sepang untuk siasatan lanjut.
“Kes disiasat di bawah Seksyen 41(1) APJ 1987,” katanya. – K! ONLINE


‘Semoga Husnul Khatimah dan beroleh Jannah’
Oleh MOHD RIDZAUDDIN ROSLAN

6 Mac 2021, 3:18 pm
PETALING JAYA – Pendakwah bebas terkenal, Ustazah Asma’ Harun melahirkan perasaan sedih atas pemergian seorang wanita yang ditembak suaminya menggunakan senapang angin angkara cemburu.
Menerusi catatan di laman sosial Facebooknya semalam, Asma’ turut mendoakan agar mangsa dikurniakan Husnul Khatimah selain beroleh syurga kelak.
“SubhanAllah, secara peribadi sungguh merasa begitu sayu, apabila melihat antara status terakhir Facebook arwah adalah tiga ceramah siaran langsung saya.
“Bermakna saat-saat akhir hidupnya adalah dalam keadaan beramal soleh, menyebarkan dakwah dan seruan nahi mungkar dan status terakhir pada hari arwah dikatakan hilang adalah tentang solat,” katanya.
Pada masa sama, Asma’ turut menulis beberapa ceramah beliau yang dikongsi arwah di laman Facebook antara bulan Februari dan Mac 2021.
Antara tajuk ceramah itu termasuklah tentang solat, seruan nahi mungkar, surah Al Kahfi selain punca dan solusi keretakan rumahtangga.

“Saat ini saya menangis tak tertahan kerana mendengar suara arwah melagukan hari lahir dan mendoakan anaknya diselamatkan Allah.
“Duhai anak, mungkin itulah lagu yang kamu berdua akan ulang-ulang dengar saat kamu dah dewasa kelak, saat kamu rindukan bonda kamu,” tulisnya sayu.
Selain itu, Asma’ turut mendoakan agar dimakbulkan hasratnya untuk bertemu dengan anak-anak dan keluarga arwah dalam masa terdekat. -K! ONLINE


Karnival Kerjaya Agrikomoditi tawar 1,000 jawatan kosong
Oleh SUBKHI SUDARJI

6 Mac 2021, 3:52 pm
PUTRAJAYA – Sebanyak 1,000 kekosongan jawatan dalam sektor perladangan dan industri komoditi ditawarkan sempena Karnival Kerjaya Agrikomoditi 2021 yang diadakan secara maya pada 9 dan 10 Mac ini.
Kementerian Perusahaan Perladangan dan Komoditi (KPKK) berkata, karnival kerjaya itu dianjurkan dengan kerjasama Kementerian Sumber Manusia (KSM) melalui Pertubuhan Keselamatan Sosial (Perkeso) sebagai usaha menarik lebih ramai rakyat di negara ini bekerja dalam sektor perladangan yang menjanjikan pendapatan baik.
Menurut KPKK, penganjuran karnival ini bertujuan menarik lebih ramai rakyat negara ini bekerja dalam sektor perladangan yang menjanjikan pendapatan yang baik.
“Karnival kerjaya ini menyasarkan penyertaan seramai 3,000 peserta dalam kalangan warga tempatan dan komuniti Orang Asli dengan menawarkan lebih 1,000 kekosongan jawatan di sektor perladangan dan industri komoditi,” katanya dalam satu kenyataan di sini hari ini.
Karnival Kerjaya Agrikomoditi 2021 itu akan dirasmikan Menteri Perusahaan Perladangan dan Komoditi, Datuk Mohd. Khairuddin Aman Razali dan Menteri Sumber Manusia, Datuk Seri M. Saravanan pada 9 Mac nanti.
Majlis perasmiannya boleh ditonton melalui pautan https://bit.ly/3rguSgY mulai pukul 9 pagi manakala pendaftaran boleh dilakukan melalui pautan https://careerfair.perkeso.gov.my. -K! ONLINE


RM10 juta laksana projek Jiwa Murni
Oleh KOSMO!

6 Mac 2021, 3:36 pm
Oleh SALEHUDIN MAT RASAD
BERA – Kementerian Pertahanan memperuntukkan sebanyak RM10 juta bagi melaksanakan projek Jiwa Murni yang melibatkan angkatan tentera termasuklah membina rumah kepada penduduk memerlukan di seluruh negara pada tahun ini.
Menteri Pèrtahanan, Datuk Seri Ismail Sabri Yaakob berkata, pada masa ini Tentera Darat Malaysia telah merancang dan mengenal pasti pelbagai projek Jiwa Murni yang akan dilaksanakan di seluruh negara secara berperingkat.
“Pada tahun ini Angkatan Tentera Malaysia menetapkan sekurang-kurangnya 50 projek dapat dilaksanakan di seluruh negara membabitkan pelbagai projek dikenalpasti yang dijangka bertambah berdasarkan keperluan semasa.
“Dari keseluruhan projek tersebut setakat ini 38 peratus telah disiapkan manakala sebanyak 40 peratus sedang dalam kerja-kerja pembinaan dan bakinya 22 peratus pula akan dilaksanakan,”katanya sempena lawatan ke tapak projek Jiwa Murni di Kuala Triang di sini, hari ini.
Menurut Ismail Sabri dalam melaksanakan program Jiwa Murni ini, sebanyak RM2.5 juta peruntukan tambahan diterima daripada semua kerajaan negeri termasuk Sarawak yang menyumbangkan sebanyak RM1.5 juta

Sementara itu, mengulas mengenai pembinaan rumah baharu beliau berkata, rumah tiga bilik bernilai RM65,000 itu dijangka disiapkan dalam tempoh 50 hari.
“Projek ini melibatkan seorang pegawai dan 18 anggota dari pasukan Skuadron ke-11 Rejimen Askar Jurutera Diraja (Mekanise) dibantu 10 anggota pasukan Rejimen ke-34 Artileri Diraja,”ujarnya.-K! ONLINE


Gajah ceroboh taman Pertanian ditangkap
Oleh MOHD AZLI ADLAN

6 Mac 2021, 3:52 pm
KUALA TERENGGANU – Salah seekor gajah yang dipercayai menceroboh Taman Pertanian Negeri Sekayu (TPNS), Hulu Terengganu baru-baru ini berjaya ditangkap pada Khamis lalu.
Jabatan Perlindungan Hidupan Liar dan Taman Negara (Perhilitan) berkata, gajah dewasa betina berkenaan telah ditangkap sewaktu berkeliaran di Kampung Durian Bador, Kuala Berang yang terletak kira-kira 2.3 kilometer dari TPNS.
“Seramai enam anggota Perhilitan Terengganu daripada Unit Tangkap Gajah terlibat dalam operasi berkenaan.
“Penangkapan gajah tersebut diharap dapat melegakan kebimbangan penduduk di beberapa perkampungan sekitar sejak akhir-akhir ini,” katanya menerusi satu kenyataan di sini hari ini.
Perhilitan berkata, gajah tersebut akan dilepaskan ke habitat asalnya di Taman Negara Terengganu, Hulu Terengganu pada masa terdekat.
Kosmo! 27 Februari lalu melaporkan lebih 117 pokok palma yang terdapat di TPNS telah musnah dirosakkan sekumpulan gajah sejak tahun lalu.

Kumpulan gajah berkenaan turut dipercayai merosakkan tanaman penduduk kampung berhampiran. – K! ONLINE


Khidmat dron kurier akan diperkenalkan di bandar utama
Oleh MOHD. HUSNI MOHD. NOOR

6 Mac 2021, 4:08 pm
CYBERJAYA – Khidmat penghantaran kurier dan barangan menggunakan dron bakal dilaksanakan di bandar-bandar utama tidak lama lagi.
Bagi memastikan ia dapat direalisasikan, Pusat Inovasi dan Kreativiti Global Malaysia (MaGIC) menjalinkan kerjasama dengan cabang logistik AirAsia Digital, Teleport.
Menteri Sains, Teknologi dan Inovasi (MOSTI), Khairy Jamaluddin berkata, MaGIC, selaku Sekretariat Utama Sandbox Inovasi dan Teknologi Nasional (NTIS) melancarkan Sandbox penghantaran melalui dron di kawasan bandar dan ia kini di peringkat ujian.
Beliau berkata, projek perintis untuk perkhidmatan penghantaran pesanan dari platform e-dagang AirAsia termasuk AirAsia Shop menggunakan dron automatik itu akan dilaksanakan melalui pendekatan bertahap selama enam bulan di tapak ujian NTIS ketiga di Cyberjaya.
“Perkhidmatan ini masih dalam peringkat ujian oleh dua pengendali dron tempatan VStream Revolution Sdn. Bhd. dan Meraque Services Sdn. Bhd.
“Fasa pertama projek di Cyberjaya ini bertujuan untuk menilai keupayaan, pengalaman, proses
kelulusan, kesediaan dron dan pengembangan perkhidmatan oleh pengendali dron,” katanya menerusi kenyataan di Facebook MOSTI.-K! ONLINE


9,892 orang di Perak terima suntikan vaksin
Oleh ASLIZA MUSA

6 Mac 2021, 3:43 pm
IPOH – Seramai 9,892 orang telah menerima suntikan vaksin Covid-19 dalam tempoh lima hari Program Imunisasi Covid-19 Kebangsaan fasa pertama dilaksanakan di negeri ini.
Pengerusi Jawatankuasa Kesihatan, Sains Alam Sekitar dan Teknologi Hijau negeri, Mohd. Akmal Kamaruddin berkata, pihaknya belum mendapat jumlah sebenar mereka yang mendaftar untuk program itu namun menyasarkan lebih 80 peratus rakyat Perak menerima suntikan berkenaan.
Katanya, pelbagai kempen akan digerakkan bagi menggalakkan penyertaan ramai termasuk melakukan pendaftaran secara manual menerusi Jawatankuasa Pembangunan dan Keselamatan Kampung (JPKK).
“Ada penduduk di kawasan luar bandar yang tiada akses internet, jadi kita minta penghulu dan ketua kampung untuk edar borang dan buat pendaftaran secara manual.
“Kita juga sedang berusaha menerusi banyak kempen lain termasuk khutbah dan kuliah agama, malah teks khutbah sendiri adalah mengenai kepentingan mengambil vaksin untuk diri dan orang lain.
“Alhamdulillah, teks khutbah itu dibaca di seluruh masjid dan surau diri jumaat di negeri ini minggu lalu,” katanya pada sidang akhbar selepas menghadiri Kempen Pengumpulan Buangan Elektrik dan Elektronik (E-Waste) di Kampung Ulu Chepor Tambahan di sini hari ini.-K! ONLINE


JKM pastikan nasib dua anak wanita mati ditembak suami terbela
Oleh MOHAMAD FAIZAL HASHIM

6 Mac 2021, 4:01 pm
ISKANDAR PUTERI – Kementerian Pembangunan Wanita, Keluarga dan Masyarakat akan memastikan kebajikan dua anak seorang wanita yang mati ditembak sebelum mayatnya ditanam suaminya terbela.
Menterinya, Datuk Seri Rina Harun berkata, Jabatan Kebajikan Masyarakat (JKM) akan mendapatkan perintah mahkamah bagi memutuskan hak penjagaan dua beradik berusia tiga dan empat tahun itu.
“Kita sangat terkesan dengan nasib yang menimpa mangsa dan kementerian menerusi JKM akan memastikan kebajikan dua anak kepada wanita itu terbela.
“Kita juga sudah arahkan JKM supaya dapatkan perintah mahkamah bagi memutuskan hak penjagaan dua beradik itu,”katanya selepas menyempurnakan program Female Employee Referral sempena Hari Wanita Sedunia di Pelabuhan Tanjung Pelepas (PTP), di sini, hari ini.-K! ONLINE


Harimau Kumbang Ulu Nuri, Johol telah dilepaskan -Perhilitan
Oleh AHMAD SHAHERMAN SHAMSURI

6 Mac 2021, 4:28 pm
PETALING JAYA – Harimau Kumbang yang ditangkap pada Rabu lalu selepas memasuki sebuah perangkap di Kampung Ulu Nuri, Johol, Negeri Sembilan telah dilepaskan ke habitat asalnya hari ini.
Jabatan Perlindungan Hidupan Liar dan Taman Negara (Perhilitan) berkata, haiwan yang sebelum ini menjadi ancaman kepada penduduk sekitar kampung itu telah dilepaskan ke kawasan seliaan pihaknya.
Kosmo! Online pada Rabu lalu melaporkan, harimau kumbang berkenaan ditangkap selepas pihak Perhilitan menerima aduan daripada penduduk kampung pada 22 Februari lalu.
Pemeriksaan kesihatan ke atas haiwan itu mendapati ia berada dalam keadaan sihat.
Operasi tangkapan itu melibatkan kakitangan daripada Perhilitan Daerah Gemas, Perhilitan Daerah Jempol dan Perhilitan Negeri Sembilan.-K! ONLINE


Kerajaan terima kertas cadangan pemulihan runtuhan tebing
Oleh KOSMO!

6 Mac 2021, 4:34 pm
Oleh ROSALWANI CHE SOH
KOTA BHARU – Kerajaan negeri Kelantan telah mengemukakan satu kertas cadangan khas kepada kerajaan pusat berhubung pemulihan runtuhan tebing Sungai Kelantan di Kampung Pohon Chelagi di Pasir Mas baru-baru ini.
Ketua Setiausaha Negara (KSN) Tan Sri Mohd. Zuki Ali berkata, kertas cadangan itu diusulkan oleh kerajaan negeri Kelantan untuk kerja-kerja membaik pulih runtuhan tebing termasuk pengambilan tanah di kawasan yang terlibat dengan anggaran kos bernilai RM60 juta.
Katanya, cadangan yang dikemukakan oleh Jabatan Pengairan dan Saliran (JPS) pada 2 Mac lalu itu juga dijangka siap dalam tempoh enam bulan.
“Ia turut merangkumi pembinaan semula Rumah Pam Saliran Air Muleh termasuk komponen mekanikal dan elektrikal dengan anggaran dengan kos RM 1.5 juta.
“Selain itu, cadangan itu merangkumi bantuan sewa rumah berjumlah RM500 sebulan selama enam bulan kepada semua pemilik rumah yang terlibat dengan perpindahan,” katanya selepas hadir lawatan turun padang ke Tapak Projek Bangunan Gunasama Persekutuan Kota Bharu di Tunjong di sini hari ini.

Dalam kejadian pada 17 Februari lalu, 15 keluarga yang menetap di Jalan Pohon Chelagi diarah untuk mengosongkan rumah masing-masing selepas tebing Sungai Kelantan berhampiran kediaman mereka runtuh.-K! ONLINE


Cecah usia 40, Yatt Hamzah hamil anak keenam
Oleh SAIRUL ZAMRI MISRANI

6 Mac 2021, 3:26 pm
PETALING JAYA – Berusia 40 tahun dan pernah keguguran ketika kehamilan kelimanya pada September tahun lalu, bukan penghalang untuk pelakon Yatt Hamzah untuk mengandung lagi buat kali keenam.
Sedang hamil lima bulan, Yatt atau nama sebenarnya Haryati Hamzah menerusi Instagram memberitahu bahawa, tidak sabar menantikan kehadiran keluarga baharu yang dijangka lahir Julai depan.
“Perut makin besar, pipi makin bulat, mata makin kecil. Alhamdulillah kehamilan keenam pada usia 40 tahun.
“Pada usia kandungan 20 minggu (lima bulan), patutnya dah boleh tahu jantina bayi kan? Rasanya bayi perempuan lagi ke atau lelaki.
“Apa pun Allah bagi, bonda terima sahaja alhamdulillah. Tak tahulah abahnya,” tulisnya.
Menurut Yatt lagi, dia berharap keadaan dirinya terus kuat biarpun kadangkala berasa lemah dan sering mengalami masalah sakit pinggang.

Meninjau ruangan komen, rata-rata pengikut dan rakan artis menitipkan ucapan tahniah dan mendoakan pelakon yang juga usahawan itu dipermudahkan segala urusan sepanjang kehamilan.
Sebelum ini, pelakon yang popular menerusi drama Dunia Baru itu mengalami keguguran pada September tahun lalu akibat keracunan makanan.
Yatt yang mendirikan rumah tangga dengan Mohamad Zulfahdli Khairuddin pada Februari 2016 dikurniakan tiga cahaya mata perempuan iaitu Suci Humaira Iqima, 5, Suci Hayfa Medina, 3, dan Suci Hawa Zulaikha yang kini berusia setahun.
Sebelum ini, Yatt turut mempunyai seorang anak, Suci Hanania Malika, 9, hasil perkahwinan pertamanya dengan Abdul Mutalib Shukor. – K! ONLINE


Enam orang eksploitasi kanak-kanak ditahan
6 Mac 2021, 2:49 pm
PETALING JAYA – Polis menahan enam orang warga tempatan dipercayai mengeksploitasi 38 orang kanak-kanak warga Myanmar sebagai pekerja dalam beberapa serbuan premis kilang di Selayang pada 14 Januari lalu.
Serbuan dilakukan pada pukul 8.30 malam oleh sepasukan anggota dari Bahagian D3 Pencegahan Anti Pemerdagangan Orang dan Penyeludupan Migran (ATIPSOM), Jabatan Siasatan Jenayah Bukit Aman bersama Bahagian Siasatan Jenayah Ibu Pejabat Polis Daerah (IPD) Gombak.
Ketua Polis Daerah Gombak, Asisten Komisioner Arifai Tarawe, berkata, penahanan tiga lelaki dan tiga wanita terbabit berusia antara 21 hingga 41 tahun yang disyaki berperanan sebagai majikan dan pemilik kilang, selain penyelia, pembantu dan penjaga.
“Hasil serbuan tersebut, kesemua kanak-kanak tersebut berusia antara 13 hingga 18 tahun berjaya diselamatkan pihak berkuasa.
“Kesemua mangsa kini ditempatkan di Rumah Perlindungan Kanak-kanak Rembau, Negeri Sembilan dan juga Rumah Perlindungan Bukit Senyum, Johor Bahru, Johor,” katanya dalam satu kenyataan di sini hari ini.
Jelasnya lagi, siasatan telah dijalankan di bawah Seksyen 14 Akta Antipemerdagangan Orang dan Antipenyeludupan Migran (Atipsom) 2007 atau Akta 670 kerana disyaki menggaji dan melakukan eksploitasi kerja paksa terhadap 38 orang mangsa di bawah umur.

“Pada 4 Mac lalu, tiga suspek telah didakwa di Mahkamah Sesyen Antipemerdagangan Orang (ATIP) di Klang, di bawah Seksyen 14 Akta Antipemerdagangan Orang dan Antipenyeludupan Migran (Atipsom) 2007 atau Akta 670 dan dibaca bersama Seksyen 34 Kanun Keseksaan dengan 35 pertuduhan.
“Ketiga-tiga tertuduh mengaku tidak bersalah dan Mahkamah telah menawarkan jaminan sebanyak RM2,000 bagi setiap pertuduhan dan kes telah ditetapkan untuk sebutan semula pada 28 April depan,” ujarnya. – K! ONLINE


8.5 peratus usahawan tutup kedai angkara Covid-19
Oleh KOSMO!

6 Mac 2021, 2:02 pm
Oleh NIK SUKRY RAMLI
KUANTAN – Sebanyak 8.5 peratus daripada kira-kira 80,000 usahawan berdaftar di negara ini dikenalpasti terpaksa menghentikan operasi susulan pandemik Covid-19 sejak tahun lalu.
Timbalan Menteri Pembangunan Usahawan dan Koperasi, Datuk Mas Ermieyati Samsudin berkata, penularan wabak itu turut menyaksikan 58 peratus atau kirakira 46,400 usahawan
usahawan terbeban apabila berdepan pelbagai masalah lain yang menjejaskan operasi mereka.
“Pelbagai usaha dan inisiatif sudah dan sedang dilaksanakan kerajaan bagi membantu usahawan memulihkan kembali perniagaan mereka termasuklah menyediakan insentif khas program pemulihan pasca Covid-19 berjumlah RM1.66 juta melalui Suruhanjaya Koperasi Malaysia (SKM).
“Selain itu bagi membantu usahawan, SKM juga menawarkan insentif khas pembiayaan program pemulihan pasca Covid-19 berjumlah RM3.48 juta,”katanya selepas program Perasmian Pasaraya Coop Ummah Milik Koperasi Ummah Berhad, di sini, hari ini.
Pada majlis itu, Mas Ermieyati turut menyerahkan replika cek kepada 17 wakil koperasi yang terjejas teruk akibat bencana banjir awal tahun ini, melalui Tabung Kecemasan Koperasi SKM.-K! ONLINE


Bersatu nafi intipati mesyuarat MPT tersebar
Oleh MOHD. HUSNI MOHD. NOOR

6 Mac 2021, 1:27 pm
PUTRAJAYA – Parti Pribumi Bersatu Malaysia (Bersatu) menafikan penyebaran maklumat berhubung intipati Mesyuarat Majlis Pimpinan Tertinggi (MPT) Bersatu pada 4 Mac lalu.
Difahamkan, maklumat itu disebarkan dan dikongsi menerusi aplikasi WhatsApp dan Facebook.
Setiausaha Agungnya, Datuk Seri Hamzah Zainuddin berkata, segala maklumat yang terkandung dalam sebaran tersebut adalah tidak benar dan palsu.
Beliau berkata, maklumat yang tular itu tidak mempunyai kaitan sama sekali terhadap mana-mana mesyuarat MPT yang telah berlangsung.
“Sehubungan itu, Bersatu akan membuat laporan polis terhadap penyebaran berita palsu itu bagi menjejaki dalang di sebalik penyebarannya.
“Kami tidak teragak-agak untuk menggunakan semua lunas perundangan yang ada bagi melindungi kepentingan parti serta ahli Bersatu,” katanya.

Sebelum ini tular mengenai maklumat yang dikatakan sulit berhubung intipati Mesyuarat MPT Bersatu pada Khamis lalu.-K! ONLINE


Keluarga masih belum cam mayat
Oleh MOHD SHARKAWI LONDING

6 Mac 2021, 2:17 pm
JOHOR BAHRU – Ahli keluarga tidak dapat mengecam mayat seorang wanita yang ditembak mati suami menggunakan senapang angin dalam kejadian di Taman Sri Saujana, Kota Tinggi dekat sini selepas proses pengecaman dijalankan.
Ketua Jabatan Siasatan Jenayah (JSJ) Johor, Datuk Md. Yusof Ahmad berkata, mayat wanita berusia 38 tahun itu tidak dapat dicam keluarga termasuk ibu bapanya berikutan keadaan mayat sudah membengkak.
“Oleh kerana mayatnya sudah dilupuskan pihak keluarga mangsa, ibu bapa tidak dapat cam si mati itu adalah anak perempuan dia, walaupun suaminya mengaku itu mayat isteri dia, proses pengecaman itu penting.
“Kita kena tunggu laporan asid deoksiribonukleik (DNA) dahulu baru kita serah, mana nak tahukan, tiba-tiba itu mayat orang lain,”katanya ketika dihubungi Kosmo! di sini hari ini.
Dalam pada itu, Md. Yusof turut mendedahkan hasil bedah siasat yang dijalankan terdapat beberapa kesan lebam pada bahagian badan wanita malang itu termasuk bahagian leher dan bawah hidung.
Jelasnya, hasil bedah siasat juga dapat mengesahkan ada kesan tembakan dan beberapa butir logam timah ditemui di beberapa bahagian badan termasuk dada dan perut.

“Pasukan doktor masih lagi menjalankan analisis dan keputusan akhir laporan bedah siasat akan diperolehi dalam masa terdekat,”katanya.
Semalam, Polis Johor mengadakan satu sidang akhbar memaklumkan kejadian bunuh ke atas seorang wanita berusia 38 tahun yang dilakukan suaminya sendiri yang tergamak menembak isterinya dari jarak dekat.
Ketua Polis Johor, Datuk Ayob Khan Mydin Pitchay berkata, kejadian itu berlaku pada pukul 2.30 pagi, Isnin lalu di kediaman pasangan itu di Taman Sri Saujana, Kota Tinggi dekat sini.
Lebih memilukan mayat wanita itu disumbat ke dalam tong air berwarna biru sebelum ditanam berhampiran sebuah ladang kelapa sawit di Felda Papan Timur, Bandar Penawar kira-kira 30 kilometer dari rumah mereka.
Susulan itu, polis menahan suspek berusia 43 dan rakannya yang berusia 32 tahun bagi membantu siasatan mengikut Seksyen 302 Kanun Keseksaan.-K! ONLINE.


Ebit Lew ‘jadi’ Mickey Mouse hiburkan anak istimewa
Oleh AHMAD SHAHERMAN SHAMSURI

6 Mac 2021, 1:56 pm
Ebit Lew mengenakan kostum ‘Mickey Mouse’ ketika mengadakan perjumpaan dengan anak istimewa semalam.
PETALING JAYA – Meskipun sibuk berdakwah dan membantu golongan yang memerlukan, namun pendakwah terkenal, Ustaz Ebit lew sempat menyantuni anak-anak istimewa di sebuah kafe petang semalam.
Menariknya, kehadiran beliau bukannya berjubah ataupun pakaian biasa yang dipakainya ketika menyantuni orang ramai, namun beliau hadir dengan memakai kostum ‘Mickey Mouse’.
Kehadiran ikon kesayangan ramai itu turut ditemani beberapa lagi individu yang juga mengenakan kostum kartun kegemaran kanak-kanak.
Menerusi perkongsiannya di Laman Facebook, Ebit Lew berkata, beliau sangat gembira apabila dapat menyantuni anak istimewa yang datang bersama keluarga masing-masing.
“Bahagia sangat hati di petang Jumaat, saya jadi ‘Mickey’ belanja adik istimewa di Paramount Coffee House.
“Belanja anak ini dengan anak patung dan sedikit ‘angpow’, ‘happy’ sangat tengok anak ini semua,”katanya di laman Facebook semalam.

Menurut Ebit Lew, sebelum ini keluarga anak-anak istimewa ini teringin untuk berjumpanya dan semalam beliau tunaikan hajat dan permintaan mereka semua.
“Rezeki kami dapat bertemu, Allah sayang abang kakak semua, semoga sentiasa bahagia dan Allah kabulkan doa.
“Di kala kita rasa berat ada anak yang sangat istimewa, mak ayahnya terpilih melalui ujian kerana kasih sayang Allah.
“Saat tengok anak ini senyum atau ‘happy’, terasa bahagia. Lagi bahagia dapat senyuman wajah mak ayah yang hadir. Ada rezeki kita bertemu lagi ye,” tulisnya di Facebook.
Sehingga pukul 1.30 petang tadi, hantaran itu telah dikongsi lebih 6,300 pengguna dan lebih 188,000 tanda suka.-K! ONLINE


KPDNHEP perluas program penyeragaman harga barang
Oleh YATIMIN ABDULLAH

6 Mac 2021, 2:23 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) akan memperluaskan Program Penyeragaman Harga Keperluan Asas ke kawasan pendalaman semenanjung Malaysia bermula tahun ini.
Menterinya, Datuk Seri Alexander Nanta Linggi berkata, pelaksanaan program itu bagi membolehkan rakyat menikmati harga barangan keperluan harian mereka pada harga kawalan dan berpatutan seperti penduduk bandar.
Katanya, inisiatif itu dimulakan di Sabah dan Sarawak sejak tahun 2009 dan ia bertujuan meringan beban penduduk di kawasan pendalaman.
“Pihak kementerian sedia memperluaskan program ini ke kawasan pendalaman di semenanjung Malaysia selepas melihat kejayaan projek perintis di Sabah dan Sarawak.
“Sebelum ini, sudah ada beberapa kawasan pendalaman di semenanjung telah menyertai program ini. Bagaimanapun, kita akan tambah kawasan-kawasan baharu bagi memastikan lebih ramai yang mendapat manfaat,” katanya.
Beliau berkata demikian selepas meninjau pelaksanaan peti dan buku log lawatan penguatkuasa KPDNHEP di sebuah stesen minyak di Pasir Pekan di sini hari ini.

Mengulas lanjut, Alexander memberitahu, setakat ini, kawasan Pulau Redang dan Pulau Perhentian di Terengganu menjadi lokasi perintis perlaksanaan program itu di semenanjung Malaysia.
Katanya, selain itu kawasan Dabong di Kuala Krai pula menjadi lokasi pertama perlaksaan program tersebut di negeri Kelantan.-K! ONLINE


Haas belum dengar bunyi enjin VF-21
Oleh KOSMO!

6 Mac 2021, 1:15 pm
LONDON – Pasukan Haas terpaksa menunggu sehingga sesi ujian pramusim Formula Satu (F1) yang akan berlangsung pada 12 Mac depan untuk ‘menghidupkan’ jentera baharu, VF-21 yang telah diperkenalkan secara rasmi menerusi sidang media virtual awal pagi semalam.
Keputusan itu terpaksa dibuat oleh pasukan berpangkalan di England itu memandangkan mereka tidak boleh memanggil jurutera Ferrari dari Itali untuk terbang ke England ekoran pandemik Covid-19 yang memerlukan mereka dikuarantin untuk tempoh yang lama.
Pengurus pasukan, Guenther Steiner berkata, jentera VF-21 telah dibina di England tetapi pihaknya masih belum boleh menghidupkan enjin jentera itu sehingga kini kerana memerlukan jurutera pakar daripada pembekal enjin, Ferrari yang berpangkalan di Maranello, Itali.
“Secara jujur, jentera baharu Haas musim ini masih lagi belum dihidupkan memandangkan arahan kerajaan memerlukan sesiapa yang memasuki England perlu menjalani proses kuarantin ekoran wabak Covid-19.
“Justeru, jika kami memanggil jurutera Ferrari ke sini, mereka perlu menjalani kuarantin di England dan memakan banyak masa untuk mereka kembali ke Itali untuk membuat persiapan mereka.
Situasi tersebut membuatkan kami mengambil keputusan untuk menghidupkan jentera ini pada sesi pramusim di Bahrain sahaja,” katanya.

Sebagai rekod, pasukan Haas akan diwakili oleh dua pelumba muda, Mick Schumacher dan Nikita Mazepin untuk mengharungi saingan F1 musim ini yang akan membuka tirai rasmi pada 28 Mac depan di Grand Prix (GP) Bahrain.
Sebelum ini, Schumacher turut diarahkan menjalani kuarantin selama 10 hari apabila terbang ke England untuk mengukur tempat duduk jentera yang bakal dipandunya pada saingan musim ini. – AGENSI